Tunjuk perasaan di Bangladesh bertukar ganas selepas lawatan Modi

DHAKA, 14 Syaaban 1442H, Ahad – Sekurang-kurangnya puluhan orang dilaporkan cedera dalam pertempuran antara polis dan penunjuk perasaan di Bangladesh pada Ahad – hari ketiga tunjuk perasaan terhadap lawatan pemimpin nasionalis Hindu India.

Penunjuk perasaan juga dilaporkan menyerang kuil Hindu dan kereta api di timur Bangladesh.

Protes hari ini turut menyaksikan ratusan penunjuk perasaan membakar perabot dan tayar di tepi jalan sambil melaungkan slogan anti-Modi dan meminta pihak berkuasa menyiasat tembakan dilepaskan polis.

Polis melepaskan gas pemedih mata dan peluru getah setelah penunjuk perasaan menyekat sebahagian jalan raya.

Jumaat lalu, lima orang maut manakala enam yang lain pada Sabtu selepas polis menembak penunjuk perasaan di beberapa daerah utama di seluruh negara yang majoriti Islam berjumlah 168 juta orang.

Penunjuk perasaan – kebanyakkan dari kumpulan Hefazat – berang dengan kunjungan Perdana Menteri India, Narendra Modi ke Bangladesh sempena negara ini menyambut hari kebangsaan ke-50 tahun pada Jumaat lalu.

Modi didakwa bersikap berat sebelah terhadap komuniti Islam di India. – Agensi


Azizulhasni, lima doktor dikurnia gelaran datuk

KUALA TERENGGANU, 8 Zulhijjah 1442H, Ahad – Pelumba basikal negara, Mohd Azizulhasni Awang dan lima doktor termasuk Pengarah Kesihatan Negeri Terengganu Dr Nor Azimi Yunus dikurniakan Darjah Kebesaran Dato’ Paduka Mahkota Terengganu (D.P.M.T.) yang membawa gelaran Datuk.

Setiausaha Dewan Pangkuan Diraja Terengganu Datuk Isa @ Ghazali Endut dalam satu kenyataan hari ini berkata, pengurniaan Bintang-Bintang Darjah Kebesaran Negeri Terengganu oleh Sultan Terengganu Sultan Mizan Zainal Abidin bagi tahun 2021 itu berkuat kuasa mulai hari ini.

Empat lagi doktor yang dianugerahkan D.P.M.T ialah Pakar Perunding Perubatan Hospital Sultanah Nur Zahirah (HSNZ) Dr Ahmad Kashfi Ab Rahman, Pakar Perunding Anesthesiologi & Intensivist HSNZ Dr Mohd Ridhwan Mohd Noor, Timbalan Pengarah Kesihatan Negeri Terengganu Dr Kasemani Embong dan Ketua Penolong Pengarah Kanan (Primer)/Ketua Bilik CPRC COVID-19 Pejabat Kesihatan Negeri Terengganu Dr Hasnan Arwit @ Hassan.

Sultan Terengganu juga berkenan menganugerahkan Darjah Kebesaran D.P.M.T itu kepada empat lagi individu iaitu Ahli Lembaga Pemegang Amanah Yayasan Diraja Sultan Mizan Azri Sani Mazlan, Pengerusi Eksekutif Hours Intertrade (M) Sdn Bhd Md Nor Ismail, Ahli Majlis Agama Islam Dan Adat Melayu Terengganu Mohamad Zahari Harun serta Pengarah Urusan Arup Jururunding Sdn Bhd Ir, Wan Anuar Wan Endut.

Selain itu, Sultan Mizan turut mengurniakan Darjah Kebesaran Setia Mahkota Terengganu (S.M.T.) kepada empat lagi doktor iaitu Pakar Patologi HSNZ, Dr Fatimah Haslina Abdullah, Ketua Penolong Pengarah Kanan (Primer)/Ketua Bilik CPRC Pejabat Kesihatan Negeri Terengganu Dr Azmani Wahab, Timbalan Pengarah Kesihatan (Perubatan), Dr Saifur Rahman Muhammad dan Pengarah Hospital Hulu Terengganu Dr Mohamad Yurzi Mat Rani @ Ghani.

Ketua Setiausaha Negara, Tan Sri Mohd Zuki Ali turut dikurniakan Darjah Kebesaran Seri Setia Sultan Mizan Zainal Abidin Terengganu (S.S.M.Z.) yang membawa gelaran Datuk Seri.

Isa berkata, Istiadat Pengurniaan Bintang-Bintang Darjah Kebesaran Negeri Terengganu Tahun 2021 itu akan diadakan pada satu tarikh yang akan ditetapkan kemudian. – Bernama


ICRC minta jaminan keselamatan iring pesakit dari Gaza ke sempadan Mesir

GAZA, 26 Rabiulakhir 1445H, Jumaat – Jawatankuasa Palang Merah Antarabangsa (ICRC) menyambung semula mengiring pesakit ke sempadan Gaza selepas operasi itu terhenti sementara ekoran serangan Israel ke atas konvoinya awal minggu ini.

Ketua Pejabat ICRC menyifatkan serangan ke atas konvoinya itu sebagai membimbangkan dan meminta jaminan keselamatan.

ICRC – sebuah organisasi neutral yang berpangkalan di Geneva – telah berperanan mengiringi pesakit dan membebaskan tebusan keluar dari Gaza sejak konflik Israel-Palestin bermula lebih sebulan lalu.

Jawatankuasa itu dilindungi di bawah undang-undang kemanusiaan antarabangsa.

“ICRC disasarkan sehari sebelum semalam, dan itu tidak boleh diterima.

“Kami berhenti sebentar semalam (Rabu), dan menyambung semula pemindahan pesakit dari bandar Gaza ke sempadan Mesir pada Khamis,” kata ketua delegasi ICRC di Gaza, William Schomburg.

Pengganas Israel telah mengebom Gaza berulang kali sebagai tindak balas kepada serbuan rentas sempadan Hamas ke atas selatan Israel pada 7 Oktober.

Serangan tanpa henti rejim itu juga mengakibatkan lebih 10,000 rakyat Palestin dibunuh, di mana kira-kira 40 peratus daripadanya adalah kanak-kanak.

Schomburg turut memberitahu bahawa seorang rakan sekerjanya telah hilang selama berminggu-minggu sejak konflik itu berlaku.

“Ia adalah gambaran yang sangat sukar sekarang apabila melihat ribuan penduduk dalam ketakutan, membawa sedikit harta benda mereka dan beberapa mereka mengibar bendera putih ketika berjalan kaki demi mencari keselamatan dan perlindungan.

“Melainkan terdapat pengurangan serangan dan bantuan kemanusiaan masuk pada kadar lebih tinggi, kerana kehidupan orang awam semakin tertekan apabila sumber menjadi semakin terhad,” katanya. – Agensi


Kerajaan baharu disyor had jumlah kementerian kawal perbelanjaan negara

BANGI, 12 Muharram 1443H, Sabtu – Majlis Perundingan Melayu (MPM) menyarankan kerajaan baharu di bawah pimpinan Perdana Menteri, Datuk Seri Ismail Sabri Yaakob menghadkan jumlah kementerian sebagai usaha awal mengawal perbelanjaan negara.

Dalam keadaan ekonomi dilanda krisis akibat pandemik COVID-19, mana-mana portfolio yang berkaitan disyorkan supaya digabungkan di bawah satu kementerian sahaja.

Malah, nisbah menteri yang dilantik juga hendaklah seimbang antara pemimpin politik dengan golongan profesional bagi menjamin kecekapan dan keberkesanan kepimpinan negara, kata Pengerusi Gerakan Jihad Rakyat MPM, Prof Datuk Seri Dr Awang Sariyan.

“Keutamaan perbelanjaan negara hendaklah ditumpukan kepada usaha mengatasi wabak COVID-19 dan kesannya dalam bidang kesihatan, ekonomi, sosial dan pendidikan.

“Inisiatif dan pelan pemulihan yang telah dirancang oleh kerajaan dahulu perlu dilaksanakan dengan mengurangkan karenah birokrasi dan tidak terjejas oleh ketirisan, salah guna kuasa dan ketidakadilan kerana faktor seperti kelainan fahaman politik,” katanya dalam kenyataan, hari ini.

Prof Awang berkata, kerajaan baharu bukan sahaja mesti bersih, malah perlu dilihat bebas daripada salah guna kuasa, rasuah dan diskriminasi berasaskan fahaman politik, kaum serta faktor lain.

Beliau berkata, kerajaan juga perlu ‘memerdekakan’ negara daripada rasuah, salah guna kuasa, nepotisme dan favoritisme.

“Mana-mana individu yang terlibat dengan kerja-kerja fasad yang disebut itu tidak boleh sekali-kali diberi ruang dalam kepimpinan negara, negeri dan institusi yang ada kepentingan negara.

“Demikian juga halnya dengan sesiapa yang masih dalam proses perbicaraan di mahkamah,” katanya.

Pada masa sama, beliau berkata, kerajaan wajib memelihara dan mempertahankan Perlembagaan Persekutuan, demi memastikan dasar-dasar utama negara terus utuh.

“Antara pancang kenegaraan yang utama termasuklah kedudukan Raja-Raja, agama Islam sebagai agama Persekutuan, bahasa Melayu sebagai bahasa kebangsaan dan kedudukan istimewa orang Melayu dan Bumiputera serta hak sah kaum-kaum lain.

“Kerajaan baharu hendaklah benar-benar memastikan pemisahan tiga juzuk penting negara, iaitu penggubal undang-undang eksekutif dan kehakiman kerana salah satu punca tidak berkesannya pelaksanaan dasar dan undang-undang negara ialah pertelingkahan dan campur tangan antara ketiga-tiga entiti yang sepatutnya saling melengkapi dan memperkukuh perjalanan pentadbiran negara,” katanya.

Semalam, Malaysia secara rasmi mengumumkan pelantikan Ismail Sabri sebagai Perdana Menteri ke-9, menggantikan Tan Sri Muhyiddin Yassin yang meletakkan jawatan pada Isnin.

Naib Presiden UMNO itu mengangkat sumpah jawatan Perdana Menteri di Istana Negara petang ini.


Firdaus Wong positif COVID-19

BANGI, 23 Jamadilakhir 1442H, Jumaat – Pendakwah bebas, Firdaus Wong Wai Hung mengesahkan dirinya positif COVID-19, hari ini.

Menerusi hantaran di Facebook, beliau memaklumkan baharu sahaja menerima panggilan dari hospital berhubung perkara itu.

“Saya baru sahaja menerima panggilan dari hospital memaklumkan tentang keputusan ujian COVID-19 saya adalah positif.

“Innalilah Wa Inna Ilahi Rajiun.

“Sebagai muslim saya beriman pada Qadr dan Qadar serta Allah tidak menguji seorang hambaNya melebihi yang dia tidak mampu,” katanya.

Berikutan itu, Firdaus meminta mereka yang menjadi kontak rapat beliau menjalani ujian saringan COVID-19.

“Buat kenalan yang pernah berjumpa dengan saya dalam tempoh 10 hari yang lepas, saya mohon agar sahabat pergi jalani SWAB test dan kuarantin diri anda sehingga keputusan diperolehi.

“Ya Allah, Rabb manusia, hilangkanlah kesusahan dan berilah dia kesembuhan, Engkau Asy-Syaafii (Zat Yang Maha Menyembuhkan). Tidak ada kesembuhan kecuali kesembuhan dari-Mu, kesembuhan yang tidak meninggalkan penyakit lain, hadis Riwayat Bukhari dan Muslim.

“Sebagaimana keputusan COVID-19 saya positif, begitu juga saya positif menerima ujian Allah ini. Pasti ada kebaikan dan hikmahnya,” katanya.


Bersatu terima masuk 2 bekas ADUN DAP Perak

BANGI, 21 Rejab 1442H, Jumaat – Parti Pribumi Bersatu Malaysia (Bersatu) secara rasmi menerima masuk penyertaan dua bekas Ahli Dewan Undangan Negeri (ADUN) DAP Perak.

Paul Yong (ADUN Tronoh) dan A Sivasubramaniam (ADUN Buntong) didakwa kini menganggotai Parti Pribumi Bersatu Malaysia (Bersatu) sebagai sebahagian daripada sayap anggota bersekutu, lapor portal Malaysikini.

Kedua-dua wakil rakyat itu memenangi kerusi masing-masing atas tiket Pakatan Harapan (PH-DAP) sebelum umum keluar parti pada Mac lalu untuk menyokong PN.

Menurut portal itu, penyertaan kedua-dua ADUN berkenaan disahkan oleh Setiausaha Bersatu Perak, Zainol Fadzi Paharudin.

Zainol dilaporkan berkata, permohonan Yong dan Sivasubramaniam telah diserahkan sebelum ini dan Bersatu memberi persetujuan pada Disember lalu.

Yong kini menjadi anggota Bersatu Batu Gajah, manakala Sivasubramaniam di Ipoh Barat.


Ahli politik bertanggungjawab beri kefahaman tepat ayat al-Quran

GEORGETOWN, 11 Rabiulawal 1445H, Rabu – Ahli politik turut bertanggungjawab memberi kefahaman tepat kepada masyarakat, termasuk bukan Islam mengenai maksud sebenar ayat al-Quran.

Mufti Pulau Pinang, Datuk Seri Dr Wan Mohd Salim Mohd Noor berkata, semakin ramai masyarakat bukan Islam di negara ini yang memahami isi kandungan al-Quran, bererti semakin bertambah penghargaan dan penghormatan mereka terhadap Islam.

“Jika ia dapat dilakukan bererti satu perkembangan yang baik dalam hubungan antara sesama warga Malaysia berjaya diwujudkan.

“Diharap dengan cara sedemikian mampu menghapuskan fenomena Islamofobia dan sangkaan buruk terhadap agama Islam dan umatnya,” katanya menerusi kenyataan di sini, hari ini.

Pada masa sama, Wan Salim juga mencadangkan supaya pihak kerajaan menerusi mana-mana jabatan atau agensi yang sesuai, mengadakan sesi khas kepada wakil rakyat, ahli politik dan pemimpin badan bukan Islam (NGO).

Katanya, ia sekadar bertujuan memberi pencerahan mengenai kitab suci al-Quran dan bukan cubaan mempengaruhi orang bukan Islam.

“Semoga dengan menghadiri sesi sedemikian, mereka akan mendapat kefahaman yang betul mengenai isi kandungan al-Quran.

“Kita percaya dengan kefahaman yang betul akan meningkatkan lagi perpaduan dan sikap saling hormat antara sesama warga negara,” katanya.

Semalam, Ahli Parlimen Ipoh Timor, Howard Lee Chuan How tampil memohon maaf secara terbuka atas tindakan beliau memetik ayat al-Quran dalam satu video di laman media sosialnya baru-baru ini.

Ahli Jawatankuasa Tertinggi Pusat (CEC) DAP itu berkata, permohonan maaf itu dibuat antaranya mengambil kira saranan dari Setiausaha Agung UMNO, Datuk Dr Asyraf Wajdi Dusuki yang menegurnya supaya tidak mengulangi perbuatan membuat tafsiran sendiri terhadap ayat al-Quran.

Howard mendakwa tidak membuat pentafsiran al-Quran sendiri tetapi menukilkan (memetik) tafsiran ayat yang diajarkan pihak arif, selain membuat buat kajian dahulu termasuk bertalaqi dengan orang alim dan bermuzakarah dengan beberapa ustaz.


Turkiye setuju proses sejuta tan metrik bijirin ke Afrika

MOSCOW, 24 Safar 1445H, Ahad – Turkiye bersetuju mengendalikan satu juta tan metrik bijirin ke Afrika seperti yang dirancang Russia dengan menggunakan harga diskaun hasil sokongan kewangan daripada Qatar.

Moscow membuat perancangan berkenaan selepas pemberhentian penjanjian bijirin Laut Hitam Julai lalu, yang membenarkan Ukraine menghantar bijirin dengan selamat sebagai alternatif membendung lonjakan harga makanan global.

Timbalan Menteri Luar Russia, Alexander Grushko berkata, pihaknya menjangkakan penghantaran berlaku dalam masa terdekat dan akan menjalinkan hubungan kerja dengan semua pihak.

Isnin lalu, selepas perbincangan dengan Presiden Turkiye di Sochi, Vladimir Putin berkata, Russia akan membuat penghantaran satu juta metrik tan bijirin ke Turkiye untuk diproses sebelum menghantar ke negara-negara miskin di Afrika secara percuma.

Malah, Qatar juga akan terbabit secara langsung dalam inisiatif berkenaan.

Bagaimanapun, Putin menegaskan pelan yang dilakukan bukan penggantian inisiatif kepada perjanjian bijirin Laut Hitam.

“Inisiatif ini bukan pengganti kepada perjanjian lama, tetapi ia merupakan sumbangan besar di pihak kami kepada negara-negara miskin,” katanya. – Agensi


Ahmad terus berjuang martabatkan tulisan Jawi menerusi seni khat

ALOR SETAR, 3 Zulhijjah 1444H, Khamis – Bersandarkan kepercayaan bahawa tulisan Jawi merupakan sebahagian jati diri bangsa Melayu, Ahmad Mustafa, 78, terus berjuang memartabatkan tulisan warisan itu menerusi seni kaligrafi Islam, khat, dengan menubuhkan Pusat Al Khat Al Arabi di sini.

Bekas Pensyarah Geografi dan Kartografi Universiti Umm Al-Qura Mekah itu berkata, tulisan Jawi perlu dipertahankan dan pusat kaligrafi yang beroperasi sejak 2001 itu menjadi platform untuk orang ramai, khususnya golongan muda, melihat sendiri keindahan seni khat dan tulisan Jawi.

Ahmad yang pernah menetap di Mekah seawal usia empat tahun berkata, beliau mendapat inspirasi untuk mewujudkan pusat tersebut daripada pengalaman menjadi guru khat di sebuah institusi pendidikan di Mekah selama empat tahun.

“Semasa saya berada di Mekah saya memang minat dengan khat, ketika saya berusia 30 tahun saya mula mendalami pelbagai asas dan jenis seni khat yang berbeza antaranya ialah Khat Thuluth, Khat Nasakh, Khat Diwani, Khat Farisi dan Khat Riq’ah di Mesir dah Mekah,” katanya kepada Bernama.

Bekas Yang Dipertua Persatuan Seni Khat Kebangsaan cawangan Kedah itu berkata, beliau memulakan usaha menghidupkan seni kaligrafi Jawi menerusi pusat itu kerana mendapati penguasaan tulisan serta bacaan Jawi masih lemah dalam kalangan generasi muda semasa pulang ke Malaysia pada 1999.

“Pada tahun 1999 saya kembali ke Malaysia dan bekerjasama dengan Universiti Islam Antarabangsa Malaysia (UIA) dalam satu program kesenian Islam dan nama saya telah dinobatkan sebagai naib juara peringkat kebangsaan seni khat.

“Saya juga sering kali dijemput untuk memberi kursus seni khat dan Jawi kepada guru-guru Pendidikan Islam dan Jawi serta pelajar-pelajar yang minat akan mendalami ilmu kesenian khat yang dijalankan di sekolah mereka,” katanya.

Ahmad berkata, sesiapa sahaja boleh berkunjung ke pusat kaligrafi itu untuk melihat sendiri jenis seni khat dan model sejarah Mekah yang dipamerkan di situ secara percuma.

Beliau yang pernah menerima penghargaan sebagai Penggiat Jawi dan Khat Negeri Kedah pada 2014 telah menghasilkan 22 buku antaranya Buku Latihan Khat Nasakh dan buku bertajuk Keindahan Karya Seni Khat yang diedarkan kepada pelajar di sekolah seluruh negara.

“Buku Latihan Khat Nasakh ini memiliki judul satu, dua dan tiga yang mengikut tahap…saya ingin orang ramai di luar sana terutama generasi muda dapat mendalami kesenian khat dan Jawi bermula daripada asas,” katanya. – Bernama


Protes Mahsa Amini: 108 terkorban sepanjang tiga minggu

TEHRAN, 15 Rabiulawal 1444H, Rabu – Kira-kira 108 orang terkorban dalam tindakan kekerasan Iran berikutan protes terhadap kematian Mahsa Amini yang tercetus lebih tiga minggu lalu di seluruh negara.

Protes terhadap kematian wanita Iran yang berusia 22 tahun itu berlaku selepas dia didakwa dipukul polis ketika dalam tahanan akibat kesalahan pemakaian tudung dan didakwa melanggar kod pakaian ketat untuk wanita Islam.

Kumpulan hak asasi manusia Iran (IHR) mendakwa, pasukan keselamatan Iran membunuh sekurang-kurangnya 93 lagi orang dalam pertempuran berasingan di bandar Zahedan, wilayah tenggara Sistan-Baluchistan.

Protes meletus sehingga ke seluruh Iran selepas Mahsa meninggal dunia.

Terdahulu, wanita malang itu dilaporkan koma selepas didakwa dipukul oleh pihak berkuasa semasa dalam tahanan.

Keganasan di Zahedan berlaku pada 30 September lalu ketika protes tercetus ekoran kemarahan orang ramai berhubung laporan seorang remaja perempuan dirogol oleh komander polis di wilayah itu.

Polis Iran bagaimanapun menolak dakwaan terhadap Mahsa sebaliknya menjelaskan wanita tersebut jatuh sakit.

Kumpulan hak asasi itu juga menyuarakan kebimbangan mengenai tahap tindakan keras di Sanandaj, ibu kota wilayah asal Mahsa di Kurdistan di barat Iran.

Sementara itu, IHR yang berpangkalan di Oslo memaklumkan, setakat ini, sebanyak 28 kes kematian dilaporkan di wilayah Mazandaran, 14 kes di Kurdistan, 12 kes di Gilan dan Azerbaijan Barat dan 11 kes di wilayah Tehran.

Kumpulan hak asasi itu turut mendakwa pasukan keselamatan Iran menahan ramai kanak-kanak yang membuat bantahan di jalanan dan di sekolah pada minggu lalu. – Agensi

Pautan berkaitan;


MCMC diarah kaji tindakan lebih proaktif kandungan hina agama, kaum dan raja

KUALA LUMPUR, 13 Rabiulakhir 1443H, Khamis – Suruhanjaya Komunikasi dan Multimedia Malaysia (MCMC) diarahkan untuk melihat semula prosedur operasi standard mereka untuk mengkaji tindakan lebih proaktif yang boleh diambil terhadap pihak yang memuat naik kandungan berunsur penghinaan terhadap agama, kaum dan majlis raja-raja dalam media sosial.

Menteri Komunikasi dan Multimedia Tan Sri Annuar Musa berkata, beliau difahamkan buat masa ini perkara itu sedang dirujuk MCMC kepada pihak Jabatan Peguam Negara.

“Ini untuk membolehkan penafsiran yang lebih jelas di bawah perundangan sedia ada yang dirasakan tindakan lebih tegas dan pantas tanpa kompromi boleh dilakukan terhadap penghinaan agama Islam dan agama-agama lain,” katanya ketika Waktu Pertanyaan-Pertanyaan Menteri di Dewan Rakyat hari ini.

Beliau menjawab soalan Wan Hassan Mohd Ramli (PAS-Dungun) yang ingin tahu langkah strategik diambil MCMC bagi menangani isu penghinaan terhadap agama Islam yang masih berleluasa dalam media sosial.

Annuar berkata, selain itu, MCMC dan Polis Diraja Malaysia (PDRM) melalui mesyuarat jawatankuasa induk menzahirkan komitmen masing-masing bagi mengukuhkan jalinan kerjasama dalam membanteras jenayah dan melindungi pengguna Internet dalam negara.

“Melalui pengukuhan kerjasama ini, proses pemantapan interoperability bersama Police Cyber Investigation Response Centre di bawah PDRM juga telah dimulakan bagi memudahkan koordinasi dan penyelarasan dalam mengenal pasti kandungan yang boleh menggugat ketenteraman awam,” katanya.

Menjawab soalan tambahan Wan Hassan sama ada kekurangan tenaga kerja menyebabkan kurangnya pemantauan kandungan sedemikian dalam media sosial, Annuar menafikan kenyataan itu.

“Tetapi ia adalah soal berkaitan bagaimana media sosial dikendalikan misalnya oleh penyedia-penyedia perkhidmatan yang berpangkalan di luar negara dan mereka yang mempunyai hak menurunkan hantaran berbaur penghinaan.

“Sementara itu, kita tertakluk kepada proses perundangan tertentu kerana pelanggaran itu, kebanyakannya bila ia bercanggah dengan mana-mana peruntukan di bawah Kanun Keseksaan atau Akta Hasutan, maka proses penyiasatan dan proses lain perlu dilakukan, jadi proses ini yang biasanya mengambil masa panjang,” katanya.

Mengenai soalan tambahan Datuk Seri Dr Dzulkefly Ahmad (PH-Kuala Selangor) sama ada kerajaan sedia mempertimbangkan dengan serius untuk mewujudkan Akta Keharmonian Nasional, Annuar berkata, undang-undang baharu bukan jawapan kepada isu keharmonian rakyat.

Dalam isu itu jelasnya, advokasi dan usaha berterusan untuk mendorong dan menggalakkan rakyat supaya mengamalkan sikap dan nilai bersesuaian dengan sebuah negara yang mempunyai kepelbagaian kaum, agama dan adat resam adalah lebih penting.

“Budaya ini sudah kukuh terpahat dalam negara, cuma langkah berterusan adalah untuk menerapkan dan mengukuhkan lagi nilai-nilai saling hormat-menghormati atas kepelbagaian dan tidak membangkitkan perkara-perkara perkauman, menyentuh soal-soal kedudukan raja-raja, agama dan sebagainya,” katanya. – Bernama


Belia, pelajar IPT boleh daftar ePemula mulai esok

BANGI, 8 Ramadan 1443H, Ahad – Golongan belia berusia 18 hingga 20 tahun dan pelajar sepenuh masa di institut pengajian tinggi (IPT) tempatan boleh mendaftar untuk menerima RM150 dalam bentuk kredit e-tunai di bawah program ePemula, mulai 11 April ini.

Kementerian Kewangan dalam kenyataan hari ini memaklumkan, golongan yang layak boleh mendaftar dengan salah satu daripada empat penyedia perkhidmatan e-tunai iaitu BigPay, GrabPay, ShopeePay dan Touch ‘n Go eWallet.

Kementerian berkata, program ePemula juga akan dilancarkan secara rasmi oleh Perdana Menteri, Datuk Seri Ismail Sabri Yaakob pada 15 April ini.

“Selain dari RM150 dalam bentuk kredit e-tunai daripada kerajaan, penyedia perkhidmatan e-tunai iaitu BigPay, GrabPay. ShopeePay dan Touch ‘n Go eWallet juga akan memberi insentif tambahan dalam bentuk cashback, baucar, mata terkumpul atau coins sepanjang tempoh program ini.

“Tempoh pendaftaran dan tuntutan ePemula ini akan bermula pada 11 April sehingga 1 Jun 2022, manakala kredit ePemula serta manfaat padanan dari penyedia perkhidmatan e-tunai tersebut boleh dibelanjakan sehingga 10 Jun 2022,” kata kementerian.

Di bawah Belanjawan 2022, kerajaan memperuntukkan RM300 juta bagi e-tunai bernilai RM150 di bawah program ePemula.

Program berkenaan terbuka kepada warganegara Malaysia yang mencapai umur 18 ke 20 tahun pada tahun 2022 (lahir pada tahun 2002 hingga 2004).

Ia juga turut layak bagi pelajar sepenuh masa di peringkat diploma atau SKM4 dan ke atas di IPT tempatan yang berdaftar.

Data belia akan disemak silang dengan IPT tempatan yang berdaftar dan pangkalan data kerajaan yang berkenaan.

Untuk maklumat lanjut mengenai ePemula serta inisiatif lain yang memanfaatkan golongan belia, boleh layari http://budget.mof.gov.my/manfaat/faq/epemula.html.


Hina Islam: PAS akui banyak kelemahan pada perundangan

BANGI, 22 Zulhijjah 1443H, Jumaat – Satu tindakan undang-undang yang lebih tegas diperlukan bagi menangani kes penghinaan terhadap agama Islam di negara ini.

Presiden PAS, Tan Sri Abdul Hadi Awang bersetuju bahawa undang-undang tegas perlu dikenakan terhadap penghina Islam, apatah lagi perundangan sedia ada masih banyak kelemahan.

Beliau berkata, Islam perlu diperkasakan kerana ia termaktub dalam Perlembagaan dan menjadi agama negara.

“Kita akan mengambil tanggungjawab serta memantau dari semasa ke semasa. Bila tiba masanya kita akan bertindak.

“Memang (tindakan undang-undang tegas) perlu sebab Islam dalam Perlembagaan, Islam agama negara,” katanya kepada pemberita, hari ini.

Beliau berkata demikian mengulas pelbagai kes penghinaan terhadap agama Islam dan Nabi Muhammad SAW yang berlaku di Malaysia kebelakangan ini.

Sebelum ini, majoriti umat Islam mengecam tindakan Siti Nuramira Abdullah yang menghina Islam ketika membuat persembahan di Crackhouse Comedy Club, Taman Tun Dr Ismail (TTDI).

Tidak lama selepas itu, seorang penghantar makanan pula ditahan kerana membuat dan memulakan penghantaran komunikasi jelik menghina agama Islam serta Rasulullah di YouTube.

Kemudian menyusul pula penahanan seorang lelaki berusia 35 tahun kerana memuat naik video penghinaan melalui laman Facebook dengan nama samaran yang jelas menghina agama Islam dan Nabi Muhammad SAW.

Setakat ini, individu yang didakwa menghina Islam boleh disiasat mengikut Seksyen 298A Kanun Keseksaan serta Seksyen 233 Akta Komunikasi dan Multimedia 1998.


Rejim Israel mengganas tembak remaja Palestin

TEBING BARAT, 20 Ramadan 1444H, Selasa – Seorang remaja Palestin terbunuh dan dua lagi cedera dalam serbuan rejim penjajah Israel di bandar Jericho, semalam.

Mohammad Fayez Balhan, 15, ditembak di kepala dan di bawa ke hospital namun disahkan meninggal dunia.

Dua lagi rakyat Palestin cedera akibat tembakan penceroboh haram Israel di bahagian bawah badan mereka dan dimasukkan ke hospital untuk mendapatkan rawatan.

Menurut saksi kejadian, rejim pengganas Israel menyerbu kem pelarian Aqbat Jabr lantas mencetuskan pertempuran dengan penduduk tempatan yang berada di situ.

Sebaliknya rejim Israel kononnya berkata, pihak tentera hanya menjalankan tugas beroperasi di kem tersebut, tanpa memberikan sebarang butiran lanjut.

Ketegangan memuncak di seluruh wilayah Palestin sejak polis Israel memaksa keluar jemaah Islam dari kompleks Masjid al-Aqsa di Baitulmaqdis Timur yang diduduki minggu lalu.

Hampir 100 rakyat Palestin terbunuh akibat tembakan penceroboh haram Israel sejak awal tahun ini. -Agensi


Kemasukan pesakit ke wad perubatan, pediatrik di Kelantan meningkat ketara

KOTA BHARU, 21 Zulhijjah 1443H, Khamis –  Jabatan Kesihatan Negeri Kelantan (JKNK) mengesan peningkatan ketara kemasukan pesakit ke wad perubatan dan pediatrik di seluruh hospital negeri itu terutama hospital berpakar, sejak awal Julai lepas.

Pengarahnya Datuk Dr Zaini Hussin berkata, penggunaan katil di wad hospital-hospital tersebut juga melebihi kapasiti sehingga menyebabkan waktu menunggu pesakit untuk kemasukan ke dalam wad telah meningkat sehingga empat jam.

“Pihak jabatan telah mengambil beberapa langkah untuk menangani masalah tersebut termasuk, mengoptimumkan penggunaan katil di hospital-hospital melalui sistem koordinasi katil berpusat dan rujukan secara zoning bagi mengurangkan kemasukan pesakit.

“JKNK juga telah menukar wad-wad di hospital daerah yang mempunyai bilangan pesakit rendah kepada wad multidisiplin bagi menampung pertambahan bilangan pesakit,” katanya dalam kenyataan, hari ini.

Mengulas lanjut, Dr Zaini berkata, langkah lain yang dilakukan termasuk meningkatkan bilangan katil di hospital-hospital daerah dan mobilasi petugas untuk pengoperasian wad-wad tambahan baharu.

“JKNK juga dalam cadangan untuk pengoperasian semula Hospital Kuala Krai sebagai langkah untuk mengatasi kesesakan yang berlaku di seluruh hospital di negeri ini sekarang.

“Pihak jabatan berharap dengan langkah-langkah yang diambil ini, isu tersebut dapat ditangani dengan segera bagi meningkatkan keberkesanan perkhidmatan perawatan pesakit di Kelantan,” katanya.

Terdahulu tular menerusi satu perkongsian di laman Facebook, individu yang dikenali sebagai Mariah Fauzi mendakwa, hampir semua wad pediatrik (kanak-kanak) di sekitar Kota Bharu ketika ini dilaporkan penuh dan hampir tiada katil untuk pesakit baharu. – Bernama


Presiden Israel ceroboh Masjid Ibrahim rai perayaan Yahudi

TEBING BARAT, 24 Rabiulakhir 1443H, Isnin – Presiden negara haram Israel, Isaac Herzog menceroboh masuk Masjid Ibrahim di bandar Hebron yang diduduki selatan Tebing Barat.

Herzog dilaporkan menyalakan lilin pertama perayaan Hanukkah Yahudi di Masjid Ibrahim diiringi pemimpin peneroka dan ahli Knesset.

Pencerobohan itu dilakukan di tengah-tengah langkah ketenteraan yang ketat – dilihat sebagai pengisytiharan yang terang dan jelas mengenai penajaannya terhadap rancangan dan sokongan peneroka terhadap jenayah mereka ke atas rakyat Palestin.

Tentera negara penjajah Israel menutup pintu masjid dan menghalang penduduk Palestin yang berkumpul untuk mengutuk lawatan itu daripada bersolat atau berada berhampiran persekitarannya.

Bahkan tentera negara pengganas turut menyerang penduduk sehingga mencetuskan ketegangan.

Tentera Israel terus memaksa pemilik kedai untuk menutup kedai mereka, menghalang pekerja akhbar dan menyerang beberapa antara mereka dalam usaha menghalang daripada membongkarkan pencerobohan. – Agensi


31 polis bakal dihukum disyaki terlibat Macau Scam, judi

IPOH, 17 Rejab 1442H, Isnin – Seramai 31 warga Polis Diraja Malaysia yang dikenal pasti bersekongkol dengan sindiket Macau Scam dan kegiatan perjudian dalam talian bakal berdepan hukuman berat tidak lama lagi.

Ketua Polis Negara Tan Sri Abdul Hamid Bador berkata proses bagi menjatuhkan hukuman ke atas mereka telah dibawa ke pihak Suruhanjaya Pasukan Polis (SPP) untuk tindakan seterusnya.

Beliau berkata mereka sebelum ini disyaki terlibat dengan sindiket Macau Scam didalangi Zaidi Kanapiah atau lebih dikenali sebagai Addy Kanna dan Goh Leong Yeong atau Alvin Goh.

“Jabatan Integriti dan Pematuhan Standard (JIPS) telah melengkapkan siasatan dan diserahkan kepada SPP yang dipengerusikan Yang Berhormat Menteri (Menteri Dalam Negeri Datuk Seri Hamzah Zainudin) sendiri.

“Ini kerana kesalahan itu kami anggap sesuatu yang amat serius atas kepentingan orang ramai. Jadi saya sebagai Ketua Polis Negara telah mengambil tindakan dengan membawanya ke peringkat atasan untuk diadili sebaik mungkin,” katanya.

Beliau berkata demikian pada sidang media Upacara Penutupan Kursus Asas Konstabel Orang Asli PDRM Siri 1/2020 di Lapang Sasar Utama, Briged Utara PGA, Hulu Kinta, kira-kira 30 minit dari Ipoh, di sini hari ini.

Abdul Hamid berkata dibuang kerja, diturunkan pangkat dan dipotong gaji antara hukuman yang boleh dikenakan SPP kepada kesemua pegawai dan anggota berkenaan.

Sebelum ini, media melaporkan Goh dan Addy Kanna ditahan Suruhanjaya Pencegahan Rasuah Malaysia (SPRM) Oktober 2020 selepas didapati menjalankan aktiviti penipuan Macau Scam dan judi dalam talian yang menyasarkan mangsa di China selain bekerjasama dengan kartel penipuan di luar negara.

SPRM turut menahan serta menyoal siasat beberapa selebriti terkenal, pegawai dan anggota polis yang melindungi sindiket terbabit.

Dalam pada itu, Abdul Hamid berkata pihaknya telah menghantar permohonan kepada pihak Jabatan Perkhidmatan Awam (JPA) supaya melonggarkan syarat pengambilan Orang Asli ke dalam Pasukan Senoi Praaq termasuk dari segi kelayakan fizikal.

Beliau berkata pihaknya juga akan melakukan rundingan bersama JPA bagi mendapatkan fleksi permohonan Pasukan Senoi Praaq menggunakan kelulusan akademik Sijil Pelajaran Malaysia (SPM) berbanding hanya menggunakan Penilaian Menengah Rendah (PMR) sebelum ini.

“Kami menerima lebih banyak permohonan daripada mereka yang mempunyai kelulusan SPM walaupun skim perkhidmatan Senoi Praaq ini boleh dimohon dengan menggunakan PMR.

“Ketika ini kami kekurangan anggota dalam Batalion 3 Pasukan Gerakan Am (PGA) di Bidor dan Batalion 18 PGA di Pengkalan Hulu dan ramai kalangan suku kaum Orang Asli menunjukkan minat cukup tinggi dalam PDRM namun terdapat kekangan syarat-syarat kelayakan dan kelulusan,” katanya.

Terdahulu, seramai 76 orang pelatih terdiri daripada pelbagai etnik Orang Asli Semenanjung Malaysia berjaya menamatkan Kursus Asas Konstabel Orang Asli PDRM selama enam bulan, hari ini. – Bernama


FamilyMart kedai serbaneka pertama di dunia dapat sijil halal

1. Dalam jutaan kedai serbaneka di dunia, FamilyMart muncul sebagai YANG PERTAMA mendapat pensijilan Halal.

2. Hal ini kerana Malaysia merupakan negara yang selalu menjadi yang pertama dalam merangka standard-standard Halal, kemudian diikuti oleh negara lain. Jadi, bila ada satu pihak menjadi yang pertama Halal di Malaysia, pihak itu sekaligus menjadi yang pertama halal di dunia.

3. Standard “MS 2400-3:2019 Halal Supply Chain Management System – Part 3: Retailing” adalah sebuah standard bertaraf ISO. Tak pernah ada pihak yang berjaya mendapat pengitirafannya, hatta pihak wakil industri yang menggubalnya, antaranya Lulu Hypermarket, Mydin Holdings dan Tesco Stores. MS2400-3 boleh dirujuk di sini:
https://library.ucyp.edu.my/…/MS-2400-3-2019_UNIVERSITY…

4. Siapakah yang bekerja keras di sebalik pengiktirafan Halal FamilyMart ini? Tuan-Puan perlu bagi tabik hormat kepada Puan Siti Salwa Abdul Ghani. Anak kelahiran Pulau Pinang ini antara sebilangan alumni Universiti Al-Azhar yang berani meneroka medan khidmat baharu, iaitu Industri Halal pada 2011. Kini beliau diamanahkan sebagai Pegawai Halal di QL Resources Berhad, syarikat pemegang francais induk FamilyMart Malaysia.

5. ‘Halal Move’ adalah suatu yang strategik. Di kala 7E dan Speedmart masih menjual arak, FamilyMart sudah Halal dapur berpusatnya, 16 buah premisnya dan pembekal bahan mentahnya di luar negara. Untuk rekod, Family Mart sudah menghentikan jualan arak di semua outletnya sejak Mac lalu.

6. Semua pihak gembira dengan pencapaian FamilyMart, baik pelanggannya, apatah lagi warga kerjanya. Saya yakin, tak lama lagi, negara lain akan mencontohi langkah bijak industri Halal Malaysia ini. Terima kasih Family Mart! Terima kasih JAKIM! Now we can claim ourselves as World Halal Nation!

BILAL JAILANI
Pemerhati Industri Halal


Bekas Naib Presiden Afghanistan dakwa semua bank bankrap

TEHERAN, 3 Jamadilawal 1443H, Rabu – Bekas Naib Presiden Afghanistan, Amrullah Salleh mendakwa semua bank swasta di negara itu telah muflis dan eksekutif tertinggi bank telah melarikan diri ke luar negara.

Menerusi ciapan di Twitter beliau berkata, kesemua bank kini berdepan bankrap dan kemungkinan hanya Bank Antarabangsa Afghanistan (AIB) yang akan digunakan untuk memindahkan dana kemanusiaan disalurkan masyarakat antarabangsa.

Beliau mendakwa, kepimpinan Taliban telah mengawal bank di seluruh negara secara senyap selepas Ketua Pegawai Eksekutif (CEO) bank-bank melarikan.

Amrullah percaya Pakistan harus campur tangan menyelamatkan ‘proksinya’ daripada krisis kewangan berlanjutan di negara itu.

“Tindakan Pakistan sekadar menghantar tujuh lori gandum seminggu tidak menyelesaikan masalah ini,” dakwanya.

Pada 15 Ogos lalu,Taliban mengambil alih pentadbiran Kabul tanpa menghadapi sebarang tentangan manakala Presiden Afghanistan, Ashraf Ghani berundur dan melarikan diri dari negara itu.

6 September, Taliban kemudian mengisytiharkan mereka telah menubuhkan kawalan ke atas seluruh wilayah Afghanistan, manakala keesokan harinya mereka mengumumkan penubuhan kerajaan sementara yang tidak diiktiraf oleh mana-mana negara setakat ini.

Taliban mula mengambil alih pentadbiran negara itu Ogos lalu selepas Amerika Syarikat (AS) mengumumkan pengunduran diri dari negara yang berdepan dengan krisis kemanusiaan.

Tindakan itu menyebabkan ramai kehilangan tempat tinggal dan pekerjaan berikutan pergolakan politik. – Agensi


Hubungan Malaysia-Indonesia jamin kedaulatan Asia Tenggara

PELUANG keemasan bagi Malaysia untuk meningkatkan kemajuan ekonomi jika kerjasama dengan Indonesia dalam sektor itu dipertingkatkan lagi.

Hubungan sedia ada perlu dieratkan lagi melalui semua bidang.

Sejarah silam telah membuktikan bahawa gabungan kekuatan Malaysia dan Indonesia amat ditakuti penjajah Barat, terutamanya penjajah Inggeris dan Belanda sehingga mereka terpaksa mengadakan Perjanjian Inggeris-Belanda 1924.

Tujuan utamanya adalah bagi memecah-belahkan kekuatan kedua-dua negara ini yang mampu menggugat kepentingan mereka.

Unjuran ekonomi Indonesia adalah pada tangga ke-8 dunia pada 2016 dan ke-4 pada 2050.

Manakala, Malaysia adalah pada tangga ke-27 pada tahun 2016 dan ke-24 pada 2050.

Hal ini menyebabkan tidak mustahil bagi Malaysia melonjak ke tangga ke-15 atau ke-10 dunia dan ke atas jika kerjasama ekonomi antara kedua-dua negara itu diperkuatkan lagi.

Kajian yang lebih berfokus perlu dilakukan dalam bidang-bidang yang ada kepentingan bersama.

Tidak dapat tidak kerjasama politik antara kerajaan perlu dipertingkatkan lagi sebagai pemangkin utama untuk bidang- bidang lain.

Hubungan erat antara Malaysia dan Indonesia bukan sahaja membabitkan kepentingan ekonomi dan politik, malah bidang lain yang perlu turut digarap adalah keselamatan maritime Selat Melaka yang dimiliki bersama.

Kekuatan dan kerjasama maritim antara Malaysia dan Indonesia adalah faktor utama unutk menjamin keselamatan laluan Selat Melaka daripada sebarang ancaman dan penguasaan kuasa asing terhadap Selat Melaka.

Difahamkan, India dan Indonesia telah mengadakan perjanjian kerjasama pertahanan keselamatan Selat Melaka dan perairan sekitar.

Malaysia disarankan untuk tidak ketinggalan memperkuatkan lagi kerjasama maritim dengan Indonesia, dalam situasi yang semakin gawat merangkumi Selat Melaka dan Laut China Selatan.

Bekas Presiden Indonesia Susilo Bambang Yudhoyono sebelum ini ketika ditanya mengenai krisis hubungan antara rakyat Malaysia dan Indonesia berkata bahawa kedua-dua negara adalah berjiran dan duduk bersebelahan.

Beliau berkata, hubungan kedua-dua negara yang ada pasang dan surut bermakna saling rapat dan memerlukan.

 Ustaz Sharipudin Ab Kadir
 YDP ISMA Pasir Puteh


Pharmaniaga bakal keluarkan vaksin pneumokokal di Malaysia

SHAH ALAM, 10 Rabiulawal 1442H, Selasa  –  Pharmaniaga Berhad (Pharmaniaga) dan Serum Institute of India Private Limited (SERUM) akan bekerjasama bagi menghasilkan Vaksin Pneumokokus Konjugat (PCV) yang mampu dimiliki di Malaysia.

Pharmaniaga dalam satu kenyataan hari ini memaklumkan, vaksin itu boleh digunakan oleh bayi dan kanak-kanak berusia antara enam minggu hingga dua tahun sebagai pencegahan daripada penyakit invasif, yang disebabkan oleh bakteria Streptococcus Pneumoniae (pneumokokus) atau penyakit pneumokokus yang berpotensi menbawa maut.

Menurut kenyataan itu, kerjasama berkenaan direalisaikan selepas kedua-dua pihak menandatangani memorandum persefahaman melibatkan anak syarikat milik penuh Pharmaniaga, Pharmaniaga LifeScience Sdn Bhd (PLS) dengan SERUM, baru-baru ini.

“Kerjasama yang dimeterai itu akan membolehkan PLS membeli PCV dan seterusnya menghasilkanya menggunakan teknologi dan pengetahuan yang dilesenkan oleh SERUM untuk menghasilkan dalam bentuk picagari praisi (PreFilled Syringes-PFS).

“Ini adalah langkah utama untuk meningkatkan kemampuan dan kebolehcapaian vaksin berkenaan di negara ini. Vaksin prakelayakan dari Pertubuhan Kesihatan Sedunia ini akan membolehkan lebih ramai kanak-kanak dilindungi daripada penyakit seperti Meningitis, Sepsis, Pneumonia (radang paru-paru) dan Otitis Media serta memberi kita pilihan dalam perjuangan untuk memastikan tidak ada anak yang mati akibat pencegahan dan penanganan ini. penyakit,” menurut kenyataan itu.

Sementara itu, Pengarah Urusan Pharmaniaga Datuk Zulkarnain Md Eusope dalam kenyataan sama berkata, meskipun Pneumokokus merupakan antara penyakit yang merebak secara meluas dan berbahaya, namun ia penyakit yang dapat dicegah di Malaysia.

Beliau juga percaya vaksinasi adalah aspek penting kesihatan awam dan melalui vaksinasi juga beberapa penyakit dapat dicegah dengan berkesan sekali gus membolehkan lebih banyak nyawa diselamatkan.

“Saya gembira, dengan kerjasama dengan Pharmaniaga dan SERUM, senergi antara kedua-dua syarikat yang terkenal ini dapat berkerjasama melalui kemudahan yang diperakui antarabangsa bagi menjayakan pembangunan dan merealisasikan projek ini,” katanya.

Tambah beliau, sebagai komitmen syarikat untuk menjadi penyedia farmaseutikal halal global terkemuka, Pharmaniaga komited untuk menghasilkan vaksin keluaran tempatan yang halal dan diakui Jabatan Kemajuan Islam Malaysia. -Bernama


Negeri Sembilan umum cuti peristiwa Isnin ini

SEREMBAN, 26 Muharram 1445H, Ahad – Menteri Besar, Datuk Seri Aminuddin Harun mengumumkan Isnin (14 Ogos) sebagai cuti peristiwa untuk Negeri Sembilan, berikutan kejayaan gabungan Pakatan Harapan (PH) dan Barisan Nasional (BN), memenangi Pilihan Raya Negeri (PRN) hari ini.

“Hari Isnin ialah cuti peristiwa bagi Negeri Sembilan,” katanya ketika berucap pada majlis meraikan kemenangan calon kedua-dua gabungan itu, di sini malam ini.

Turut hadir Pengerusi Badan Perhubungan UMNO, Datuk Seri Jalaluddin Alias dan Setiausaha Agung DAP, Anthony Loke, selain ratusan penyokong yang bersama-sama meraikan kemenangan itu.

PH dan BN berjaya membentuk kerajaan negeri dengan PH memenangi 17 kerusi manakala BN 14 kerusi. Perikatan Nasional (PN) memenangi lima kerusi di negeri itu.- Bernama


Bajet 2023: Selesaikan isu ketidaksamaan ekonomi antara kaum

BANGI, 9 Rabiulawal 1444H, Khamis – Bajet 2023 yang bakal dibentang esok perlu menyatakan secara jelas hala tuju dan objektif bagi membantu golongan Bumiputera.

Ketua Pegawai Eksekutif Institut Masa Depan Malaysia (MASA), Azril Mohd. Amin berkata, perkara itu penting untuk membantu rakyat terutama yang tergolong di bawah isi rumah berpendapatan pertengahan.

Katanya, sehingga kini, tiada pelan strategik berdasarkan pengumuman Perdana Menteri, Datuk Seri Ismail Sabri Yaakob berhubung Pelan Tindakan Pembangunan Bumiputera 2030 (TPB2030).

“Pelaksanaan tindakan susulan TPB2030 dilihat wajar bagi memastikan ketelusan dan keterangkuman.

“Pelaksanaan pelan tindakan tersebut juga hendaklah berasaskan keperluan dengan tumpuan untuk membangunkan Bumiputera B40 membina daya tahan terhadap sebarang cabaran ekonomi yang mendatang,” katanya dalam kenyataan, hari ini.

Azril menambah, kerajaan juga harus mengutamakan asas modal yang diperlukan oleh usahawan di peringkat mikro untuk menaiktaraf perusahaan kecil dan sederhana (PKS) di negeri-negeri kurang membangun.

“Ini boleh dilakukan menerusi beberapa langkah dan insentif melalui pemindahan tunai langsung kepada pengusaha perniagaan.

“Langkah berkenaan dilihat akan menambahbaik ekosistem perniagaan selain menyediakan akses kepada pasaran negara bagi mewujudkan penawaran pekerjaan bergaji tinggi,” katanya.

Azril turut menggesa kerajaan untuk membangunkan ekonomi bernilai tinggi bagi menyelesaikan isu ketidaksamaan ekonomi antara kaum.

Impak pandemik COVID-19 terhadap pendapatan isi rumah telah menjejaskan struktur, meningkatkan kadar kemiskinan dan meluaskan jurang ketidaksamaan.

“Majoriti pendapatan isi rumah mengalami kemerosotan dengan kebanyakan yang berada dalam kumpulan isi rumah berpendapatan tinggi telah beralih ke kumpulan isi rumah berpendapatan rendah.

“Tidak dinafikan kumpulan B40 terutama golongan miskin dan rentan yang merupakan golongan paling terjejas.

“20 peratus isi rumah M40 berpendapatan antara RM4,850 hingga RM10,959 telah jatuh kepada kumpulan B40,”katanya.


Israel terus zalimi Palestin, tangkap 16 penduduk di Tebing Barat

TEBING BARAT, 16 Ramadan 1443H, Isnin – Selain Baitulmaqdis Timur, negara pengganas Israel terus menzalimi rakyat Palestin di Tebing Barat tatkala umat Islam menyambut bulan Ramadan.

Semalam, sekurang-kurangnya 16 rakyat Palestin ditahan oleh rejim Zionis dalam beberapa serbuan berasingan di seluruh wilayah yang diduduki itu.

Menurut sumber tempatan dan keselamatan, tentera Israel menangkap sembilan rakyat Palestin, termasuk dua beradik selepas menceroboh dan menggeledah rumah keluarga mereka di kampung Husan, bandar Bethlehem di selatan Tebing Barat.

Malah, tentera Israel turut menyamar sebagai Musta’ribeen dan menculik seorang penduduk Palestin di Jalan Sultan Suleiman di Baitulmaqdis Timur.

Kejadian dilaporkan berlaku ketika polis Israel menyerbu kawasan Baitulmaqdis Wadi Hilweh, Bi’r Ayyoub dan Ein al-Louzeh di Silwan.

Di utara Tebing Barat, seorang rakyat Palestin dari bandar al-Yamoun, barat Jenin ditahan.

Askar rejim yang lengkap bersenjata api menangkap semula seorang bekas tahanan Palestin dan menggeledah rumahnya di bandar Tammun.

Sementara di Tebing Barat tengah, tentera menahan empat yang lain dalam beberapa serbuan di Ramallah dan daerah al-Bireh.

Seorang daripada tahanan dikenal pasti sebagai bekas banduan dari kampung al-Mazra’a al-Gharbiya, seorang lagi penduduk kampung berhampiran Qarawat Bani Zeid, seorang dari kampung al-Mughyyir dan tahanan keempat adalah penduduk kampung Saffa.

Sumber turut mengesahkan serbuan sama dibuat di kampung Nabi Saleh, di mana askar mengejar dan melepaskan tembakan ke arah remaja tempatan.

Bagaimanapun tiada kecederaan atau pun penahanan dibuat.

Di daerah Jericho, sumber mengesahkan konfrontasi sama di pintu masuk kampung Fasayil, dan tentera Israel turut melepaskan tembakan, namun tiada kecederaan dilaporkan.

Tentera Israel menyerbu rumah Palestin hampir setiap hari di seluruh Tebing Barat, kononnya mencari warga Palestin yang dikehendaki sehingga mencetuskan pertempuran dengan penduduk setempat. – Agensi


Usul undi percaya PM dapat wujud amalan ‘good governance’

Oleh Athirah Huda Zalhe

BANGI, 28 Muharram 1443H, Isnin – Timbul pertikaian mengenai usul undi percaya terhadap Perdana Menteri, Datuk Seri Ismail Sabri Yaakob apabila ada pihak mengesyorkan supaya proses itu tidak diteruskan.

Peguam Negara, Tan Sri Idrus Harun pada Sabtu menyatakan, tiada keperluan untuk mengabsahkan pelantikan Ismail Sabri dan kerajaan yang telah dibentuk kerana mengikut lunas undang-undang.

Begitu juga Menteri di Jabatan Perdana Menteri, Idris Ahmad berkata, keabsahan pelantikan Ismail Sabri tidak perlu dipertikai berikutan peruntukan Perlembagaan Persekutuan menetapkan kuasa melantik Perdana Menteri di bawah Yang di-Pertuan Agong.

Mengakui tiada peruntukan nyata di dalam Perlembagaan dan bukan sebahagian proses keabsahan, Prof Dr Nik Ahmad Kamal Nik Mahmood yakin amalan usul undi percaya terhadap Perdana Menteri di Parlimen dapat mewujudkan satu amalan ‘good governance’ yang baik.

Pakar Perlembagaan Universiti Islam Antarabangsa Malaysia (UIAM) itu percaya titah Yang di-Pertuan Agong pada 18 Ogos lalu, adalah demi mewujudkan amalan ‘good governance’ dan Perlembagaan yang telus.

Beliau berkata, titah Al-Sultan Abdullah Ri’ayatuddin Al-Mustafa Billah Shah sebelum ini adalah bertitik tolak daripada suasana yang tidak stabil ketika pemerintahan Tan Sri Muhyiddin Yassin.

Melihat keadaan sama bagi pelantikan Perdana Menteri semasa, Dr Nik Ahmad Kamal percaya Seri Paduka Baginda melihat keperluan kepada satu mekanisme yang dapat memperkukuhkan keyakinan kerajaan untuk menjalankan tanggungjawab.

“Undi percaya memastikan sokongan majoriti dalam Dewan Rakyat itu jelas dan tiada siapa lagi yang boleh mempersoalkan keabsahan kerajaan tersebut.

“Sebelum ini Tun Hussein Onn dan Tun Abdullah Ahmad Badawi telah mengadakan undi percaya dan ia tidak menjadi isu ketika itu,” katanya kepada Ismaweb.net, hari ini.

Terdahulu, Al-Sultan Abdullah menitahkan supaya perdana menteri ke-9 yang dilantik perlu segera mengemukakan usul undi percaya di Dewan Rakyat bagi mengabsahkan jawatan beliau.

Mengulas perkara itu, Dr Nik Ahmad Kamal berkata, kerajaan sekarang harus melihat titah Yang di-Pertuan Agong bertujuan baik dan seharusnya diikuti demi kelangsungan kerajaan yang stabil serta kukuh.

“Jika sebelum ini amalan undi percaya tidak diikuti, pengenalan kepada amalan ini dari perspektif Perlembagaan akan mewujudkan satu konvensyen baru dalam Perlembagaan yang dapat mengekalkan prinsip ‘good governance’ dalam sesebuah kerajaan.

“Oleh kerana sesebuah konvensyen hanya akan wujud dengan cara konsensus pemain-pemain dalam Perlembagaan tersebut, jika satu cadangan konvensyen yang dicadangkan tidak akan dapat diwujudkan,” katanya.

Beliau berkata, Peguam Negara mungkin mengambil pandangan berkenaan kerana tiada peruntukan nyata dalam Perlembagaan terhadap keperluan untuk usul undi percaya di Dewan Rakyat.

“Ini kerana, keabsahan pelantikan telah jelas dengan penyerahan suratcara lantikan serta sumpah rahsia dan taat setia oleh Perdana Menteri.

“Namun, jika kerajaan tidak bersetuju dengan undi percaya tersebut, amat baik jika Perdana Menteri menghadap Yang di-Pertuan Agong dan berbincang bagi mengelakkan salah faham serta persepsi tidak baik rakyat terhadap kerajaan,” katanya.


34 lokaliti di lima negeri dikenakan PKPD mulai Khamis ini

KUALA LUMPUR, 17 Zulhijjah 1442H, Selasa – Kerajaan akan mengenakan Perintah Kawalan Pergerakan Diperketatkan (PKPD) di 34 lokaliti di Sabah, Kelantan, Johor, Sarawak dan Pahang bermula Khamis ini hingga 11 Ogos depan.

Menteri Kanan Luar Negeri (Kluster Keselamatan), Datuk Seri Hishammuddin Tun Hussein berkata, keputusan itu diambil selepas meneliti pembentangan Kementerian Kesihatan (KKM) mengenai penilaian risiko serta trend jangkitan COVID-19 di semua lokaliti terbabit.

Beliau berkata, daripada jumlah itu, terdapat 27 lokaliti di Sabah yang dikenakan PKPD membabitkan 11 di Kota Kinabalu, Sabah iaitu Bandar Sierra, Kampung Unggun, Kampung Kalasanan, Lorong Cina 1, 2 & 3, Kampung Tebobon, Plaza Kingfisher, Polytechnic Commercial Centre, Kampung Pulau Penampang, Bandaran Segama, Taman Bukit Setia dan Taman Putera Jaya.

“Selain itu, lapan Lokaliti di Penampang, Sabah turut dikenakan PKPD iaitu Country Height Fasa 1, Cyber City Fasa 1, Kampung Nabangkung, Kampung Ramayah, Taman Vista Kiranau, Kampung Sarapung Kolopis, Vista Minitod dan Kampung Tuunon.

“Empat lokaliti lagi di Beaufort, Sabah ialah Kampung Lumadan, Kampung Kebulu Petani, Kampung Beaufort Selatan dan Taman Arjuna,” katanya dalam kenyataan hari ini.

Hishammuddin berkata, turut dikenakan PKPD di Sabah ialah tiga lokaliti di Tawau iaitu Kampung Blok 31, Kampung Tanjung Batu Darat dan Kampung Darat Inderasabah manakala satu lokaliti lagi di Kinabatangan iaitu Perumahan Ladang Tinabau.

“PKPD di Johor pula melibatkan Asrama Pekerja Tapak Bina Taman Bukit Perdana di Kluang dan Kampung Pertanian dan Kampung Separa, Mukim Senai di Kulai manakala terdapat tiga lokaliti dalam Bahagian Kuching di Sarawak turut dikenakan PKPD iaitu Kampung Jawa Batu 12, Kampung Bumbok dan Kampung Telaga Air.

“Turut dilaksanakan PKPD ialah Ladang Kerilla di Tanah Merah, Kelantan dan FELDA Jengka 7 di Maran, Pahang,” katanya.

Beliau berkata, PKPD di Projek Perumahan Rakyat (PPR) Lintas Sibuga di Sandakan serta Kampung Telaga dan Kampung Pituru di Pitas, Sabah; FELDA Jengka 8 di Jerantut, Pahang dan Kampung Jagoi Duyoh di Bau, Kuching, Sarawak ditamatkan esok seperti dijadualkan manakala PKPD di Taman Samudera, Mukim Batu di Gombak, Selangor pula ditamatkan esok iaitu lebih awal daripada yang dijadualkan pada 31 Julai.

Hishammuddin juga berkata, 60 premis meliputi 12 kilang, 40 premis perniagaan dan lapan tapak pembinaan diarah tutup semalam kerana gagal mematuhi prosedur operasi standard yang ditetapkan kerajaan bagi mengekang penularan pandemik COVID-19.

“Semalam juga, 438 individu dikompaun dan 27 individu lagi direman,” katanya sambil menambah 14 pendatang tanpa izin turut ditahan manakala empat kenderaan darat dirampas dalam Op Benteng. – Bernama


Hospital Kanak-Kanak Al-Nasr berdepan kematian tragis

GAZA, 27 Rabiulakhir 1445H, Sabtu – Hospital Kanak-kanak Al-Nasr, barat Gaza kini tidak lagi beroperasi akibat serangan rejim Zionis yang telah membawa kepada kematian tragis kanak-kanak susulan ketiadaan bekalan oksigen, lapor Kementerian Kesihatan Palestin.

Pengarah hospital berkenaan, Dr Mustafa Al-Kalhalut berkata, hospital berkenaan menjadi sasaran kali kedua rejim pengganas.

Sasaran kali pertama dilakukan di pintu utama hospital berkenaan manakala satu lagi ditujukan kepada jabatan di hospital itu.

Mustafa berkata, infrastruktur hospital mengalami kerosakan teruk dan pesakit terpaksa dibiarkan tanpa bekalan oksigen sehingga menyebabkan kematian kanak-kanak.

Malah, alat bantuan penafasan (ventilator) di Unit Rawatan Rapi yang menempatkan beberapa kanak-kanak tidak mampu beroperasi lagi ketika lapan pesakit kanak-kanak sedang menggunakan ventilator.

“Tiada sesiapa yang boleh datang ke hospital ini untuk membantu kami dan ambulans di jalan raya juga turut menjadi sasaran,” katanya.

Beliau merayu Palang Merah dan badan-badan antarabangsa lain untuk menghantar bantuan segera bagi menyelamatkan kakitangan dan pesakit di hospital berkenaan.

Katanya, hampir semua hospital di Semenanjung Gaza kini dikepung dan berada di bawah serangan udara rejim haram itu dalam tempoh 24 jam termasuk Hospital Al-Shifa yang menyaksikan empat pusingan serangan udara. – Agensi


Masalah utama dalam PN-PH-BN sama, berebut kuasa

BANGI, 18 Zulkaedah 1441H, Jumaat – Tidak kira sejauh mana kebenaran desas-desus bahawa Pilihan Raya Umum ke-15 (PRU15) akan diadakan dalam masa terdekat, seluruh rakyat diminta supaya mendoakan yang terbaik buat agama, bangsa dan negara.

Naib Presiden gerakan Islam, Ikatan Muslimin Malaysia (ISMA), Prof Dr Zainur Rashid Zainuddin berkata, ketika ini, rakyat masih menantikan barisan pemimpin politik yang berwibawa dan kompeten.

Paling penting, katanya, mereka mestilah bekerja gigih untuk menjayakan agenda agama, bangsa dan negara.

“Sudah lama sangat, rakyat menantikannya…,” katanya sambil mengharapkan khabar angin kononnya PRU pada penghujung tahun atau awal 2021 tidak benar.

Mengulas mengenai Perikatan Nasional (PN), Prof Zainur Rashid berkata, pakatan itu bukanlah sebuah gabungan parti yang formal, berbanding Barisan Nasional (BN), Pakatan Harapan (PH) atau pun Muafakat Nasional (MN).

Katanya, permasalahan utama dalam PN, sebagaimana dalam PH dan BN sebelum ini, adalah perebutan kuasa untuk diri dan parti sendiri – jadi sebagai rakyat kita mahukan ia diurus dengan sebaik mungkin.

Beliau berpandangan bahawa hanya tiga buah parti yang mempunyai akar umbi yang paling ‘established’ iaitu UMNO, PAS, dan DAP, dan diikuti oleh PKR.

“Tanpa Bersatu dan GPS, PH sukar untuk memenangi PRU15 tanpa sokongan orang Melayu dan Bumiputera Sarawak.

“Bersatu yang diketuai Tan Sri Muhyiddin sendiri merupakan parti yang paling berisiko jika dibandingkan dengan parti-parti lain yang lebih established kerana tidak mempunyai penyokong akar umbi yang kuat,” katanya.

Pada ketika ini, majoriti barisan kepimpinan UMNO amat mengharapkan Pilihan Raya Umum (PRU) ke-15 dilaksanakan segera.

Perkara itu timbul akibat ketidakstabilan kerajaan PN, seperti gesaan Timbalan Presiden UMNO, Datuk Seri Mohamad Hasan supaya Tan Sri Muhyiddin Yassin membubarkan Parlimen.

Selain itu, pemerhati politik pula percaya UMNO menyasarkan majoriti di Parlimen untuk mendapatkan kembali kuasa yang terlepas pada PRU lalu.


Kuwait larang kemasukan warga asing

KUWAIT, 22 Jamadilakhir 1442H, Khamis – Kuwait pada Rabu mengumumkan larangan kepada warga asing memasuki negara ini selama dua minggu bermula 7 Februari sebagai langkah membendung penyebaran COVID-19.

Rakyat Kuwait termasuk saudara-mara terdekat seperti ibu bapa dan anak-anak serta pembantu rumah mereka dikecualikan, tetapi perlu menjalani kuarantin, lapor Agensi Anadolu memetik kenyataan Majlis Menteri Kuwait.

Semua aktiviti komersial kecuali farmasi, penjualan peralatan penjagaan kesihatan dan kedai runcit perlu menutup operasi antara 8 malam dan 5 pagi, termasuk restoran, tetapi perkhidmatan bawa pulang dibenarkan.

Langkah itu diambil berikutan peningkatan kes COVID-19 di negara ini.

Menurut data rasmi, jumlah kematian mencecah 961 orang dan kes keseluruhan sebanyak 167,410. – Bernama


Pelaksanaan Undi 18 tanggungjawab SPR: Takiyuddin

ALOR SETAR, 1 Syaaban 1442H, Ahad – Sebarang perkembangan mengenai Undi 18 perlu datang daripada Suruhanjaya Pilihan Raya (SPR) yang bertanggungjawab sepenuhnya terhadap pelaksanaan dasar itu, kata Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan.

Beliau berkata, ini kerana perkara itu yang melibatkan pindaan Perlembagaan Persekutuan telah diluluskan oleh Parlimen.

“Kerajaan dahulu telahpun membuat pindaan (terhadap) Artikel 47 dan Artikel 119 Perlembagaan Persekutuan dan bila telah dipinda perkara itu terpaksa diambil tindakan oleh SPR.

“SPR bukan urusan kerajaan walaupun ia adalah jabatan kerajaan, tetapi ia adalah suruhanjaya bebas,” katanya kepada pemberita selepas menghadiri Program Malaysia Prihatin, di sini hari ini.

Usia minimum mengundi rakyat Malaysia direndahkan kepada 18 tahun berbanding 21 sebelum ini selepas Rang Undang-Undang Perlembagaan (Pindaan) 2019  diluluskan Dewan Rakyat pada 16 Julai 2019 dan seterusnya oleh Dewan Negara pada 25 Julai 2019.

Sementara itu, Ahli Parlimen Semporna, Datuk Seri Mohd Shafie Apdal menggesa SPR mengeluarkan kenyataan tegas berhubung pelaksanaan Undi 18 tanpa dipengaruhi oleh mana-mana pemimpin politik.

Presiden Parti Warisan Sabah itu turut menuntut SPR mengadakan lebih banyak libat urus dengan semua pemegang taruh termasuk parti politik pembangkang dalam menjayakan Undi 18 tersebut.

“Sebarang penangguhan dalam proses ini pastinya akan menjejaskan mood anak muda untuk turut sama terlibat dalam pemulihan sistem demokrasi dalam negara kita,” katanya dalam kenyataan hari ini.  – Bernama


Bekalan vaksin COVID-19 masih belum tiba

TANGKAK, 11 Zulkaedah 1442H, Selasa – Perdana Menteri, Tan Sri Mahiaddin Yassin berkata, bekalan vaksin COVID-19 yang sudah dibeli dan dibayar kepada pembekal masih belum diterima.

Berikutan itu, beliau sudah mengarahkan Penyelaras Program Imunisasi COVID-19 Kebangsaan (PICK), Khairy Jamaluddin dan Menteri Kesihatan, Datuk Seri Dr Adham Baba, supaya meminta pembekal menghantar bekalan vaksin COVID-19 itu secara segera.

“Kerajaan sudah beli dan bayar, namun bekalan vaksin ditempah itu belum sampai, malah seluruh dunia sekarang juga perlukan vaksin.

“Saya sudah arahkan menteri bertanggungjawab meminta pembekal menghantar vaksin dengan segera.

“Jika pengilang keluarkan lebih banyak vaksin, kerajaan harap bekalan vaksin lebih banyak akan dihantar ke negara ini dengan lebih cepat,” katanya seperti dilapor BH Online.

Beliau meluahkan kebimbangan itu kerana beberapa Pusat Pemberian Vaksin (PPV) di beberapa lokasi yang sudah dibuka dan diuruskan dengan baik menghadapi masalah bekalan vaksin tidak mencukupi serta perlu ditambah.

“Beberapa PPV juga bersedia meningkatkan kapasiti pemberian vaksin, namun tidak dapat berbuat demikian kerana jumlah vaksin tidak cukup,” katanya.

Semalam, Khairy berkata, ketidakadilan pengagihan bekalan vaksin COVID-19 menyebabkan negara Asia termasuk Malaysia ketinggalan berbanding negara yang bernaung di bawah Kesatuan Eropah (EU).

Katanya, negara EU berunding dengan pembekal vaksin COVID-19 bagi membolehkan pembelian secara pukal, manakala kilang vaksin semuanya berada di negara Eropah.

Faktor itu menyebabkan kadar vaksinasi Malaysia bergantung kepada bekalan, di mana semua bekalan terbabit dibolot negara di bawah EU.


Mansuh UPSR: Peluang kembang bakat pelajar sesuai keperluan abad 21

BANGI, 17 Ramadan 1442H, Khamis – Pengumuman pemansuhan Ujian Penilaian Sekolah Rendah (UPSR) adalah satu bentuk pengesahan daripada Kementerian Pendidikan Malaysia (KPM) yang mahu peperiksaan itu menjadi satu bentuk pentaksiran baharu lebih holistik dan memenuhi aspirasi falsafah pendidikan kebangsaaan.

Pemansuhan peperiksaan itu juga dilihat satu keputusan strategik dari segi sesi libat urus KPM dengan semua pihak yang berkait dengan pendidikan khususnya kesatuan dan pertubuhan bukan kerajaan (NGO) pendidikan.

Menyambut baik keputusan itu, Presiden Ikatan Guru-Guru Muslim Malaysia (iGuru), Ustaz Mohd Azizee Hasan berkata, pihaknya berharap ia dapat melegakan kebimbangan ibu bapa terhadap peperiksaan UPSR itu.

“Pengumuman ini perlu disambut dengan positif oleh semua pihak dan melihat kerangka pendidikan negara maju ke hadapan.

“Ia juga membolehkan kerangka fikir para guru terhadap murid lebih universal dan melihat setiap murid ada potensi dan bakat yang boleh dikembangkan sesuai dengan keperluan pendidikan abad 21 dan negara menuju IR 4.0 (Revolusi Industri 4.0),” katanya dalam satu kenyataan, hari ini.

Terdahulu, Menteri Kanan (Pendidikan), Senator Datuk Dr Mohd Radzi Md Jidin mengumumkan bahawa peperiksaan UPSR dimansuhkan sepenuhnya mulai tahun ini.

Beliau berkata, dengan pemansuhan UPSR, kaedah pentaksiran murid Tahun 6 akan diberi tumpuan pada pemerkasaan Pentaksiran Berasaskan Sekolah (PBS) mulai tahun ini, manakala kemasukan ke asrama untuk 2022, akan berdasarkan Pentaksiran Kemasukan Sekolah Khusus (PKSK).

Jelasnya, keputusan pemansuhan UPSR itu dibuat setelah mendapat pandangan dan input menerusi pelbagai proses libat urus membabitkan lebih 1,700 peserta terdiri daripada guru, ibu bapa, murid serta kesatuan dan persatuan seluruh negara dalam pelbagai sesi yang diadakan.

Katanya, antara pandangan diperoleh dari sesi libat urus berkenaan daripada guru ialah apabila mereka terpaksa menghabiskan banyak masa di sekolah bagi memberi tumpuan untuk cuba menghabiskan sukatan pelajaran secepat mungkin bagi membolehkan latih tubi UPSR dapat dijalankan.

Mengulas lanjut mengenai perkara itu, Mohd Azizee berkata, pihaknya turut mengesa KPM memantapkan sistem pendidikan sedia ada dengan penambahbaikan dari sudut pedagogi.

Katanya, perkara itu penting bagi mengelakkan keciciran murid dalam pendidikan apabila berlaku pemindahan dari sekolah rendah ke menengah.

Selain itu, KPM juga perlu menjelaskan bentuk konsep pentaksiran baharu supaya dapat difahami semua pihak terutama para guru, ibu bapa dan pelajar agar pelaksanaan itu akan berjalan secara terancang serta tidak dilihat terburu-buru tanpa persediaan yang cukup.

“Para guru diharap dapat memantapkan dan meningkatkan kompetensi diri dalam penguasaan kaedah PdP (pengajaran dan pembelajaran) supaya keberkesanan PBD (Pentaksiran Bilik Darjah) mencapai objektif dalam pengukuran dan penilaian murid.

“iGuru juga mencadangkan sistem PKSK (Pentaksiran Kemasukan Sekolah Khusus) ditambah baik dari semasa ke semasa untuk melihat kemenjadian murid ke sekolah khusus itu adalah dari mereka yang benar-benar berkelayakan dan memenuhi objektif kewujudan sekolah khusus tersebut,” katanya.


COVID-19: Pelajar IPT dikecuali bayaran ujian pengesanan

PUTRAJAYA, 20 Rejab 1442H, Khamis – Kerajaan bersetuju mengecualikan fi atau bayaran ujian pengesanan COVID-19 bagi pelajar institusi pengajian tinggi (IPT) tempatan, kata Menteri Kesihatan, Datuk Seri Dr Adham Baba.

Beliau berkata, pengecualian itu akan diberikan kepada pelajar warga Malaysia yang melakukan ujian COVID-19, di fasiliti Kementerian Kesihatan (KKM).

“Selaras dengan usaha kerajaan mengekang penularan COVID-19, semua pelajar perlu menjalani ujian pengesanan COVID-19 sebelum memulakan sesi pengajian. Maka, kerajaan akan menanggung semua kos ujian,” katanya yang mengganggarkan kos terlibat ialah sebanyak RM2.79 juta.

Bercakap dalam sidang media selepas melancarkan buku bertajuk Impak COVID-19 Terhadap Insan, terbitan Penerbit Universiti Kebangsaan Malaysia (UKM) secara maya hari ini, Dr Adham berkata, dianggarkan 18,600 pelajar IPT akan memulakan sesi pembelajaran fizikal secara berperingkat bermula 1 Mac lepas.

Buku tersebut dihasilkan sekumpulan penyelidik dari Pusat Penciptaan Nilai dan Kesejahteraan Insan, Fakulti Ekonomi dan Pengurusan UKM berdasarkan pengalaman mendepani COVID-19 serta penyelidikan saintifik.

Dalam perkembangan lain, Dr Adham berkata, setakat ini, 80,336 individu telah menerima dos pertama vaksin COVID-19 Pfizer-BioNTech, yang majoritinya ialah petugas barisan hadapan yang disenaraikan dalam Fasa 1 Program Imunisasi COVID-19 Kebangsaan yang bermula pada 24 Februari lepas.

Menurut Dr Adham, kira-kira 271 juta penduduk dunia telah menerima suntikan vaksin COVID-19 dengan Amerika Syarikat merekodkan jumlah tertinggi iaitu 80.5 juta penduduk, diikuti China 52.5 juta, Kesatuan Eropah (35.6 juta) dan United Kingdom (21.5 juta).

Menurutnya, Malaysia menduduki tangga ke-68 daripada jumlah keseluruhan negara yang telah dan sedang memberi suntikan vaksin COVID-19.

Beliau turut meminta rakyat negara ini untuk mendaftar dalam Program Imunisasi COVID-19 Kebangsaan di aplikasi MySejahtera, yang sehingga kini telah merekodkan pendaftaran kira-kira 2.7 juta individu. – Bernama


COVID-19 di Afrika Selatan terus menular, lebih 10 ribu kes dalam 24 jam

CAPE TOWN, 13 Zulkaedah 1441H, Ahad – Wabak COVID-19 di Afrika Selatan terus menular dengan cepat apabila merekodkan jumlah kes tertinggi di benua itu setakat semalam.

Dalam tempoh 24 jam, 10,853 kes baharu COVID-19 direkodkan – jumlah harian tertinggi di negara itu, menjadikan kumulatif kes 187,977.

Afrika Selatan turut merekodkan 74 kematian baharu dalam sehari dan 3,026 kematian untuk jumlah keseluruhan.

Kementerian Kesihatan menjangkakan peningkatan kes akan berlaku selepas kerajaan melonggarkan perintah berkurung yang dikuat kuasa sejak 27 Mac.

Presiden, Cyril Ramaphosa memberitahu, ekonomi negara diunjurkan menyusut lebih tujuh peratus pada tahun ini akibat kesan penularan pandemik – terburuk dalam tempoh 90 tahun

“Apa yang ingin kami lakukan adalah menyeimbangkan serta menyelamatkan nyawa rakyat kami,” katanya.

Sementara itu, di peringkat global Amerika Syarikat (AS) terus mendominasi kedudukan senarai negara terjejas teruk apabila merekodkan 129,584 kematian daripada 2,818,588 kes.

Manakala, Brazil yang berada di belakang AS mencatatkan 63,174 kematian daripada 1,539,081 kes; United Kingdom mencatatkan 44,198 kematian daripada 284,900 kes; Itali pula 34,854 kematian daripada 241,419 kes. – Agensi


Varian Delta burukkan situasi COVID-19 di Palestin

RAMALLAH, 9 Muharram 1443H, Rabu – Situasi epidemiologi COVID-19 di Palestin semakin buruk ekoran berlaku peningkatan jumlah pesakit yang memerlukan rawatan di hospital, kata Ketua Pengarah Hospital di Kementerian Kesihatan, Naji Nazzal.

Meskipun terdapat penurunan jumlah kes COVID-19, beliau memberi amaran bahawa kadar kemasukan ke hospital kebelakangan ini semakin buruk setelah mengesan jangkitan daripada varian berbahaya Delta.

Oleh itu, pihak kementerian bersiap sedia untuk menangani peningkatan jumlah jangkitan kes, termasuk persediaan di pusat kuarantin bagi menampung kes, katanya.

Pada masa sama, Naji turut menekankan keperluan penduduk Palestin mendapatkan suntikan vaksin COVID-19, sebagai langkah menyelamatkan nyawa dan mencegah pesakit daripada menerima rawatan intensif.

Setakat semalam, Palestin mengesahkan 895 kes jangkitan baharu COVID-19, di mana Semenanjung Gaza merekodkan jumlah tertinggi iaitu 522 kes diikuti 373 kes di Tebing Barat dan Baitulmaqdis.

Daripada jumlah itu, sebanyak 21 pesakit sedang menerima rawatan di ICU dan 33 yang lain dirawat di hospital. – Agensi


Polis tumpaskan sindikit curi elektrik lombong bitcoin

SEREMBAN, 5 Syaaban 1442H, Jumaat – Polis menumpaskan sindiket mencuri bekalan elektrik bagi menjalankan kegiatan perlombongan bitcoin menerusi serbuan di tiga premis rumah kedai di sekitar kawasan Seremban 3 melibatkan nilai rampasan RM528,000.

Ketua Polis Daerah Seremban ACP Mohd Said Ibrahim berkata operasi bersepadu dengan kerjasama Tenaga Nasional Berhad (TNB) itu menyerbu kedai pertama dengan merampas 82 unit mesin perlombongan bitcoin.

“Kedai kedua sebanyak 102 mesin bitcoin dan kedai seterusnya 80 mesin bitcoin dirampas. Selain itu, seorang lelaki ditangkap dipercayai terlibat dalam aktiviti perlombongan bitcoin ini.

“Hanya seorang tangkapan setakat ini, siasatan akan dijalankan bagi mencari siapa dalang di sebalik aktiviti ini, saya percaya dia adalah penjaga premis,” katanya kepada pemberita.

Beliau berkata TNB turut mengalami kerugian sebanyak RM105,000 sebulan akibat aktiviti haram itu yang dilakukan sejak enam hingga tujuh bulan lepas.

Jelasnya, kes disiasat di bawah Seksyen 379 Kanun Keseksaan dan di bawah Akta Bekalan Elektrik 1990 kerana mencuri bekalan elektrik. – Bernama


Kaji semula pembelajaran bersemuka di sekolah: GPMS

ALOR SETAR, 29 Rabiulakhir 1443H, Sabtu – Kaedah pembelajaran secara bersemuka di sekolah perlu dikaji semula berikutan penularan wabak COVID-19 yang semakin tinggi sehingga menjejaskan keselamatan pelajar.

Yang Dipertua Gabungan Pelajar Melayu Semenanjung (GPMS) Kuala Kedah, Amirul Syahir Musa berkata, kebelakangan ini semakin ramai pelajar dijangkiti wabak berkenaan di sekolah dan ia meresahkan ramai pihak.

“Situasi itu menyebabkan ramai ibu bapa tidak mahu menghantar anak sekolah selepas berlakunya kes di sekolah, dan peningkatan kes semakin tinggi yang melibatkan kluster dalam kalangan pelajar.

“Justeru, kerajaan diminta untuk mengkaji semula kaedah yang terbaik bagi membendung wabak ini dalam kalangan pelajar agar tidak berlaku peningkatan kes,” katanya dalam kenyataan, hari ini.

Dalam masa sama, Amirul turut mencadangkan, pelaksanaan sistem pengajaran dan pembelajaran di rumah (PdPR) dan bersemuka bergilir-gilir mengikut kapasiti diteruskan.

Langkah berkenaan katanya mampu mengurangkan kadar jangkitan serta dapat memastikan pelajar mengikut prosedur operasi standard (SOP) ditetapkan.

“Semua pihak harus memastikan agar anak-anak di sekolah sihat dan tidak dijangkiti wabak, selain tidak menjadi pembawa kepada waris yang mempunyai masalah kesihatan yang lain di rumah,” ujarnya.


Bahrain adakan pertemuan perdagangan dengan negara haram Israel

MANAMA, 10 Rabiulakhir 1442H, Khamis – Hubungan normalisasi antara Bahrain dan negara haram Israel semakin rapat apabila pemimpin perdagangan kedua-kedua pihak mengadakan pertemuan pada Rabu, lapor Reuters.

Pertemuan itu berlangsung antara Menteri Industri Bahrain, Zayed Rashid Al-Zayani dengan Pengerusi Institut Kerjasama Antarabangsa Adiv Baruch, Ketua Pegawai Eksekutif Bank Terbesar Israel Hapoalim, DOV Kotler serta anggota delegasi Israel yang lain.

Bahrain dan Israel pada September menandatangani perjanjian bagi hubungan normalisasi.

Bahrain adalah negara Arab keempat yang mengiktiraf Israel selepas Mesir, Jordan dan Emiriah Arab Bersatu (UAE).

Negara-negara Timur Tengah semenjak itu bersetuju untuk membuka kedutaan, mewujudkan sistem visa dalam talian dan melancarkan penerbangan mingguan bersama Israel.

Kumpulan penentang utama Bahrain, Persatuan Islam Nasional al-Wefaq telah mengecam perjanjian itu sebagai ‘pengkhianatan utama terhadap Islam dan Arab

Mereka menegaskan bahawa perjanjian Israel-Bahrain tidak sah sama sekali.

Warga Palestin yang memperjuangkan kemerdekaan negara di Tebing Barat dan Gaza yang diduduki, dengan Baitulmaqdis sebagai ibu kotanya, juga mengecam perjanjian itu sebagai pengkhianatan perjuangan mereka terhadap penjajahan Israel. -Agensi


Permohonan injunksi Ahmad Zahid terhadap Muhyiddin didengar 8 Ogos

KUALA LUMPUR, 13 Zulhijjah 1443H, Rabu – Permohonan injunksi Datuk Seri Dr Ahmad Zahid Hamidi bagi menghalang Tan Sri Muhyiddin Yassin daripada terus mengeluarkan kenyataan mengenai dakwaan bekas timbalan perdana menteri itu meminta bantuan untuk menyelesaikan atau menangguhkan perbicaraan kes jenayah dihadapinya, akan didengar pada 8 Ogos ini.

Pendengaran permohonan injunksi sementara itu sepatutnya didengar hari ini (Rabu) berkaitan kes saman fitnah difailkan Ahmad Zahid terhadap Muhyiddin berhubung kenyataan dibuat bekas perdana menteri itu di pekarangan Pusat Pembelajaran Sentuhan Kasih Felda Tenggaroh 3 pada 16 Februari lepas semasa kempen Pilihan Raya Negeri Johor ke-15 di Mersing.

Peguam Baharudeen Mohamed Ariff yang mewakili Ahmad Zahid selaku plaintif ketika dihubungi berkata, pendengaran itu dijadualkan semula kerana defendan (Muhyiddin) baru memfailkan afidavit tambahan pada 6 Julai lepas.

Menurut peguam itu, mahkamah juga memerintahkan Ahmad Zahid untuk memfailkan afidavit balasan sebelum atau pada 22 Julai ini.

“Pendengaran permohonan akan didengar pada 8 Ogos ini melalui aplikasi Zoom di hadapan Hakim Mahkamah Tinggi Datuk Rozana Ali Yusoff,” katanya.

Menerusi saman yang difailkan pada 4 April lepas, Ahli Parlimen Bagan Datuk itu memohon perintah injunksi secara ex-parte (sebelah pihak) supaya Muhyiddin atau wakilnya menarik balik kenyataan fitnah tersebut atau kenyataan fitnah serupa terhadapnya.

Plaintif juga memohon perintah injunksi sementara untuk menghalang defendan, pegawai dan pembantunya serta ejen dan wakilnya daripada mengeluarkan, menerbitkan, mengedarkan atau menyebarkan kenyataan fitnah berkenaan atau kenyataan fitnah serupa di mana-mana wadah media sosial termasuk Facebook, Instagram, Twitter dan WhatsApp.

Turut diminta adalah perintah injunksi sementara bagi mengarahkan defendan memadam, menyunting dan menghentikan penerbitan sebahagian rakaman video majlis itu yang mengandungi kenyataan memfitnah di dalam portal-portal berita dalam talian dan sosial media antaranya di Facebook profil “Perikatan Nasional”, YouTube Astro AWANI dan KiniTV.

Selain itu, plaintif memohon perintah injunksi sementara mengarahkan defendan menulis kepada mana-mana penerbit, penyunting, pengendali dan pemilik portal-portal berita dalam talian atau platform media sosial yang menerbitkan kenyataan fitnah itu supaya memadam dan menghentikan penerbitan kenyataan fitnah berkenaan.

Ahmad Zahid mendakwa kenyataan fitnah itu antara lain membawa maksud beliau menggunakan jalan pintas untuk menyelesai dan menangguhkan perbicaraan kes jenayahnya yang masih berjalan, meminta pertolongan Muhyiddin untuk mencampuri urusan perbicaraan kes terbabit, mencampuri sistem kehakiman, mengarahkan pembubaran Dewan Undangan Negeri Johor dan bukan pemimpin yang patut dihormati, diteladani serta disegani.

Beliau mendakwa kenyataan-kenyataan fitnah itu adalah palsu, bertujuan untuk menjatuhkan reputasi dan nama baiknya.

Oleh itu, plaintif menuntut ganti rugi am, ganti rugi teruk dan teladan, faedah, serta perintah mengarahkan defendan menerbitkan permohonan maaf tidak bersyarat secara bertulis di surat khabar yang akan ditentukan plaintif selain menuntut kos dan lain-lain perintah difikirkan sesuai oleh mahkamah. – Bernama


Takiyuddin sahkan Annuar Musa bakal berjuang dengan PAS

BANGI, 10 Syawal 1444H, Isnin – Bekas Setiausaha Agung UMNO, Tan Sri Annuar Musa bakal menyertai PAS, kata Datuk Seri Takiyuddin Hassan.

“Annuar ada maklumkan baru-baru ini untuk sertai PAS.

“Kita juga terima banyak permintaan daripada bekas-bekas pemimpin UMNO untuk sertai PN (Perikatan Nasional),” kata Takiyuddin.

Beliau yang juga Setiausaha Agung PAS berkata, terdapat lebih 20 bekas pemimpin UMNO berhasrat untuk menyertai PN.

“Mereka boleh sertai mana-mana parti dalam PN, sama ada PAS atau Bersatu.

“Kita tiada halangan untuk pertimbang kemasukan mereka memandangkan tawaran dibuat kepada semua bekas pemimpin UMNO, termasuk Khairy Jamaluddin,” katanya seperti dipetik Berita Harian (BH), hari ini.

Ahli Parlimen Kota Bharu menjelaskan, buat masa pihaknya mahu memberi penumpuan kepada isu kemasukan terlebih dahulu sebelum memberi penumpuan kepada kerusi pada Pilihan Raya Negeri (PRN).

“Proses pertama adalah kemasukan mereka dalam PN sama ada mereka akan diberi kerusi (pada PRN) adalah proses kedua.

“Bagaimanapun saya pasti akan ada dalam kalangan mereka akan diberikan kerusi untuk bertanding PRN nanti,” katanya.


Aminuddin akan terus bela Arwah Adib, walau ada pihak ‘u-turn’

BANGI, 10 Rabiulakhir 1442H, Khamis – Presiden gerakan Islam, Ikatan Muslimin Malaysia (ISMA), Haji Aminuddin Yahaya meluahkan kekesalan apabila kes kematian anggota bomba, Allahyarham Muhammad Adib Mohd Kassim kini seolah-olah dipandang sepi.

Lebih menyedihkan, apabila Allahyarham Adib, Mohd Kassim Abdul Hamid, hari ini menyatakan kekecewaan beliau sekeluarga terhadap pihak berkuasa kerana masih gagal mencari penjenayah yang menyebabkan kematian anaknya.

“Saya secara peribadi mengenali keluarga Allahyarham, terutamanya ayahnya yang sangat cekal dan merendah diri. Apabila ayahnya mengeluarkan kenyataan sebegini di media, pastinya beliau tidak lagi dapat menahan kekesalan.

“Setiap kali ada berita daripada keluarga Allahyarham, saya terus terbayang wajah ayahnya, ibunya dan adiknya yang sudah beberapa kali saya saksikan menangis kerana tidak dapat menahan kesedihan atas penganiayaan yang berlaku kepada Allahyarham dan keluarganya itu,” katanya dalam satu kenyataan, hari ini.

Haji Aminuddin yang juga Pengerusi Pertubuhan Pembela-Pembela Islam (PEMBELA) – antara pertubuhan yang sering menuntut keadilan buat Adib – turut berasa bersalah apabila kes ini masih belum selesai dan tiada perkembangan lanjut oleh pihak berkuasa.

“Saya rasa bersalah dan sedih kerana masih lagi tidak dapat menegakkan keadilan buat Allahyarham dan keluarganya itu.

“Kadangkala, saya rasa marah apabila mereka yang dahulunya beria membela keluarga Adib tetapi kini senyap menyepi dan ada pula yang telah ‘U-turn’.

“Malah, Kementerian Dalam Negeri dan Ketua Polis Negara pun sudah tidak menyebelahi kita. Kadangkala rasa buntu, tetapi insyaAllah saya, rakan-rakan NGO dan rakan-rakan peguam akan sentiasa memikirkan cara dan strategi untuk menegakkan keadilan buat Allahyarham dan keluarganya ini,” tegasnya.

Yakin bahawa setiap kesukaran ada jalan keluarnya, Haji Aminuddin berkata, beliau juga pasti jika perjuangan ini dilakukan dengan seikhlasnya, Allah SWT akan memberikan bantuan.

“Biarlah orang mahu mentertawakan kita kerana masih lagi gagal, tetapi kita yakin bahawa pertolongan Allah akan tiba jua nanti.

“Kita beriltizam tidak akan berputus asa! Mohon doa anda semua agar kami istiqamah dan dipermudahkan segala urusan membela golongan yang teraniaya sebegini,” katanya.

Hari ini, BH Online melaporkan bapa Adib mengakui masih tidak berpuas hati dan kecewa apabila pihak bertanggungjawab tidak mengambil tindakan sewajarnya untuk membela kematian anaknya.

Malangnya, sehingga kini tiada perkembangan lanjut yang dimaklumkan kepada keluarga Adib mengenai kes anaknya.

“Peguam keluarga saya sendiri sudah minta polis segerakan siasatan selanjutnya, sampai sekarang tak nampak apa-apa tangkapan lagi.

“Polis tidak berhubung dengan saya untuk memberitahu sebarang perkembangan terkini,” katanya.

Muhammad Adib menghembuskan nafas terakhir di Institut Jantung Negara (IJN) pada 17 Disember 2018 selepas 21 hari bertarung nyawa susulan kejadian rusuhan di hadapan kuil Sri Maha Mariammam, USJ 25, Subang Jaya.


Ekonomi lesu, PBT perlu main peranan catur kebangkitan peniaga

Oleh: Zuhayati Yazid

BANGI 25 Muharram 1442H, Jumaat – Golongan peniaga kecil perlu diberi jalan untuk kembali bangkit selepas terkesan akibat pandemik COVID-19 melalui bimbingan termasuk dari pihak berkuasa tempatan (PBT) dan agensi-agensi lain.

Penganalisis ekonomi, Prof Madya Dr Abu Sofian Yaacob berkata, kini PBT perlu memainkan peranan untuk menjadi tunggak dengan mengumpul agensi lain bagi membantu meringankan beban golongan peniaga kecil untuk bangkit semula.

“Pusat Sehenti Usahawan perlu diwujudkan dan boleh menghimpunkan semula golongan usahawan itu, PBT pula menjadi tuan rumah dan menghimpunkan agensi-agensi lain di bawah satu tempat, dengan maklumat dan bantuan yang boleh diberikan, ia memberi semangat dan nafas baru kepada peniaga kecil khusus kembali bangkit.

“Ini kerana tidak semua peniaga terutama di luar bandar berkebolehan untuk membuat penjualan secara digital, jadi dengan menghimpunkan semua pihak di bawah satu bumbung boleh memberikan idea dan pandangan kepada golongan ini.

“Jadi peniaga itu tak perlu lagi ke hulu ke hilir untuk berurusan dengan bank atau mana-mana agensi. Pusat sehenti ini memudahkan, semuanya ada merangkumi bantuan, pendidikan dan pembiayaan sekalipun,” katanya ketika dihubungi Ismaweb.net, hari ini.

Berkongsi pandangan, Prof Abu Sofian berkata, mungkin dewan komuniti boleh dijadikan sebagai lokasi Pusat Sehenti Usahawan sebagai tempat berkumpul untuk memberi maklumat, manakala agensi-agensi lain pula seperti Tabung Ekonomi Kumpulan Urus Niaga (Tekun) dan Majlis Amanah Rakyat (Mara) menyalurkan maklumat daripada segi bantuan kewangan.

Pada masa sama, beliau mencadangkan supaya PBT memudahkan urusan golongan peniaga selain mengurangkan karenah birokrasi dalam menghidupkan semula perniagaan mereka.

“Golongan ini mungkin ada idea untuk bangkit namun mereka kekurangan modal, selain memerlukan pelbagai proses menjadikan idea terpaksa dibiarkan, cuba kurangkan birokrasi sebaliknya mudahkan urusan mereka, bantulah mereka mahu bangkit dan kembali berniaga,” ujarnya.

Ditanya sama ada perlu bantuan kerajaan diteruskan untuk meringankan golongan terjejas, beliau berpandangan, adalah lebih baik program menjurus ke arah yang lebih terjamin daripada bantuan kewangan semata-mata dianjurkan.

“Macam kita bagi ikan dan alat pancing, lebih baik kita bantu dalam jangka panjang seperti peluang pekerjaan dan kursus yang mendatangkan hasil sekali gus boleh menjamin kehidupan mereka,” katanya lagi.


Pemimpin muslim Rohingya terkenal ditembak mati di Bangladesh

COX’S BAZAR, 23 Safar 1443H, Khamis – Seorang pemimpin muslim Rohingya yang terkenal ditembak mati di sebuah kem pelarian di selatan Bangladesh, petang semalam.

Mohib Ullah yang berusia lewat 40-an dan memimpin Arakan Rohingya Society for Peace and Human Rights (ARPSH), meninggal dunia setelah ditembak sekurang-kurangnya tiga kali.

Sebelum kejadian, beliau sedang bercakap dengan pemimpin pelarian lain di luar pejabatnya, kata jurucakap ARPSH, Mohammad Nowkhim.

Mayat Mohib kemudian dibawa ke hospital MSF (Doktor Tanpa Sempadan) yang berdekatan.

Timbalan Ketua Polis di bandar Cox’s Bazar yang berdekatan, Rafiqul Islam juga mengesahkan berita itu.

“Empat hingga lima penyerang yang tidak dikenali menembaknya dari jarak dekat. Dia disahkan mati di hospital MSF,” katanya.

Cox’s Bazar terletak berhampiran kem pelarian Kutupalong, yang merupakan kem pelarian terbesar di dunia dan menempatkan lebih daripada 800,000 pelarian muslim Rohingya.

Mohib adalah seorang guru yang muncul sebagai wakil antarabangsa utama pelarian Rohingya dan salah satu penyokong yang paling terkenal untuk kumpulan etnik, minoriti muslim yang telah menghadapi penganiayaan selama beberapa generasi itu.

Belum ada kumpulan yang mengaku bertanggungjawab atas pembunuhan itu, tetapi seorang pemimpin Rohingya yang tidak disebutkan namanya memberitahu AFP bahawa Mohib ditembak mati oleh kumpulan pelampau Arakan Rohingya Salvation Army (ARSA), yang disyaki dalang beberapa serangan ke atas pos keselamatan Myanmar dalam beberapa tahun terakhir

Sementara itu, Amnesty International mengecam pembunuhan itu, dengan menekankan bahawa pembunuhan akan menimbulkan ‘kesan mengerikan di seluruh masyarakat.’

“Tanggungjawabnya sekarang adalah pihak berwajib Bangladesh untuk mempercepat siasatan pembunuhannya dan membawa semua orang yang disyaki bertanggungjawab ke atas jenayah tersebut ke muka pengadilan dalam penghakiman yang adil,” kata jurucakap, Saad Hammadi.

Di kem pelarian Kutupalong, Mohib sering pergi dari pondok ke pondok untuk mengira jumlah pembunuhan, pemerkosaan dan pembakaran yang dikongsinya dengan penyiasat antarabangsa.

ARPSH juga berusaha membawa suara kepada para pelarian di dalam kem dan di peringkat antarabangsa.

“Sekiranya saya mati, saya baik-baik saja. Saya akan memberikan hidup saya,” kata Mohib suatu ketika dahulu semasa wawancara dengan Reuters pada tahun 2019.

Umat Islam Rohingya yang berpusat di Rakhine, Myanmar telah mengalami kempen pembunuhan, pemerkosaan dan serangan pembakaran oleh tentera yang disokong oleh ekstremis Buddha negara itu.

Kempen kejam itu telah memaksa lebih dari 730,000 muslim Rohingya untuk meninggalkan tanah air mereka sejak Ogos 2017 dan berlindung di Bangladesh.

Tragedi pada 2017 adalah subjek siasatan pembunuhan beramai-ramai oleh Mahkamah Jenayah Antarabangsa (ICC).

Rohingya, yang telah tinggal di Myanmar selama beberapa generasi, ditolak kewarganegaraan dan dilabel pendatang tanpa izin dari Bangladesh, yang juga menolak mereka sebagai kewarganegaraan. – Agensi


Kerajaan komited libatkan Bumiputera dalam projek berskala besar

KUALA LUMPUR, 1 Jamadilawal 1443H, Isnin – Kerajaan komited dalam usaha meningkatkan penglibatan perniagaan Bumiputera dalam projek nasional berskala besar, kata Perdana Menteri Datuk Seri Ismail Sabri Yaakob.

Beliau berkata kerajaan juga komited dalam mengkaji polisi perolehan oleh Syarikat-syarikat Berkaitan Kerajaan (GLC) dan Syarikat Pelaburan Berkaitan Kerajaan (GLIC) serta isu-isu berkaitan ekuiti korporat Bumiputera yang masih jauh dari sasaran 30 peratus.

“Sehubungan dengan ini, kerajaan sedang mengkaji mekanisme Jaringan Keselamatan Ekuiti (ESN) bertujuan memastikan saham yang dipegang oleh agensi bermandat Bumiputera kekal dalam kelompok syarikat Bumiputera.

“Mekanisme ini akan diperhalusi agar dapat mencapai ekuiti dan nilai Bumiputera tanpa memberi kesan terlalu besar kepada daya saing agensi-agensi berkaitan dalam urusan pelaburan mereka,” kata Perdana Menteri ketika berucap pada majlis pelancaran Tindakan Pembangunan Bumiputera 2030 (TPB2030) di sini hari ini.

Ismail Sabri berkata meskipun Bumiputera merupakan kaum majoriti di negara ini iaitu seramai 20.9 juta atau 69.7 peratus, namun status sosioekonomi Bumiputera masih di tahap yang memerlukan peningkatan, khususnya kesenjangan kekayaan, jurang pendapatan serta pemilikan aset yang masih rendah.

“Bumiputera perlu dibantu dengan cara baharu dan lebih berstruktur. Inklusif dari Perlis ke Sarawak hingga ke Sabah, termasuk golongan Bumiputera minoriti. Sepertimana yang saya sebutkan dahulu, tiada yang akan dibiarkan terpinggir atau dilupakan, seiring dengan intipati Rancangan Malaysia Ke-12 (RMK12),” jelasnya.

Beliau menambah kejayaan Bumiputera bukan hanya agenda Bumiputera semata-mata, tetapi akan membawa pulangan kepada negara secara keseluruhannya.

“Kita turut mampu memacu agenda Bumiputera ke peringat global dengan pemerkasaan bidang berteknologi tinggi, mempertingkat kualiti lulusan bidang sains, teknologi, kejuruteraan dan matematik (STEM) dan Pendidikan Teknikal dan Latihan Vokasional (TVET),” kata Ismail Sabri.

TPB2030 adalah naskhah rujukan sedekad akan datang bagi pemerkasaan ekonomi dan sosioekonomi Bumiputera dan merupakan kesinambungan kepada inisiatif serta program-program pemerkasaan Bumiputera.

Berintipatikan sebahagian agenda di dalam Wawasan Kemakmuran Bersama 2030 (WKB2030) dan didukung oleh RMK12, TPB2030 yang diwujudkan untuk mencapai kesaksamaan peluang dan keberhasilan ini telah dibangunkan oleh Unit Peneraju Agenda Bumiputera (TERAJU) sejak penghujung 2020.

TPB2030 meletakkan enam Sasaran Utama untuk dicapai menjelang tahun 2030 iaitu – Sumbangan Lebihan Kendalian Kasar (GOS) Perusahaan Bumiputera sebanyak 20 peratus kepada Keluaran Dalam Negara Kasar (KDNK) bernilai RM438 bilion; Gaji Upah pada kadar RM5,169.12; Pendapatan Isi Rumah pada kadar RM18,402.68; Kadar Pulangan Aset Kewangan Per Kapita pada nilai RM4,495.65; Pekerja Mahir seramai 3,248,920 orang; dan Pemilikan Kediaman sebanyak 4,758,469.

Enam sasaran tersebut bakal dicapai melalui tujuh Aktiviti Pertumbuhan Ekonomi Utama (KEGA) yang terdiri daripada Pertanian dan Komoditi, Ekonomi Digital, Halal dan Makanan, Kewangan Islam 2.0, Pengangkutan dan Mobiliti Lestari, Pembuatan dan Pelancongan. – Bernama


Manifesto patut berlandas ilmu bukan angan-angan: MUIS

Oleh Siti Hafidah Abd Ghaffar

BANGI, 23 Rabiulawal 1444H, Khamis – Calon dan parti politik yang akan bertanding pada Pilihan Raya Umum Ke-15 (PRU15) diingatkan supaya mengeluarkan manifesto dan berkempen berlandaskan ilmu bukan ‘angan-angan’.

Pengarah Sekretariat Majlis Ulama ISMA (MUIS), Ustaz Ahmad Syamil Mohd Esa berkata, ilmu itu mesti dikaji dan dilihat keberkesanan daripada pelbagai pihak, bagaimana ia boleh menyelamatkan keadaan dan sama ada benar-benar efisen.

“Semuanya perlu dikaji dengan jelas bukan sekadar memenangi hati rakyat kerana ia bukanlah sebahagian daripada tujuan politik.

“Tujuan politik untuk menegakkan agama, menyelamatkan keadaan masyarakat, bukannya untuk mereka sokong kita,” katanya dalam temu bual Dimensi di TV Pertiwi, hari ini.

Sehubungan itu, Ustaz Syamil mengingatkan parti politik untuk tidak meletakkan sokongan rakyat sebagai pertimbangan utama.

Sebaliknya, pihak berkenaan disaran menampilkan pakej yang jelas dan dapat menyelesaikan masalah yang dihadapi oleh rakyat.

Sementara itu, ditanya mengenai kenyataan Presiden PAS, Tan Sri Abdul Hadi Awang berhubung kewajipan keluar mengundi, Ustaz Syamil berkata, ia mengambil kira maslahat ummah.

“Mengundi boleh menjadi satu kewajipan sekiranya ada maslahat-maslahat yang perlu diselamatkan.

“Tetapi jika seseorang itu melihat undiannya tidak membawa makna kerana calon-calon tidak boleh pakai dan seumpamanya, sekiranya dia boleh mengenal pasti mana yang lebih baik maka dia wajib mengundi.

“Namun, jika ia sama sahaja maka tiada beza kerana ketika itu dia tawaquf, mengambil pendirian tidak mengundi serta tidak memenangkan mana-mana pihak,” katanya.

Sebelum ini, Abdul Hadi menasihatkan semua rakyat Malaysia keluar mengundi pada PRU15 kerana ia adalah kewajipan, malah hukumnya boleh menjadi berdosa.

Jelasnya, kengganan mengundi boleh menjadi dosa dalam konteks berdiam diri dalam perkara yang benar atau perkara yang salah.

Pautan Dimensi;


Kerajaan dari dulu tak serius isu sekolah vernakular!

Oleh Athirah Huda Zalhe

BANGI, 10 Ramadan 1442H, Khamis – Pertambahan Sekolah Jenis Kebangsaan Cina (SJKC) antara bukti kerajaan dahulu – Barisan Nasional (BN) dan Pakatan Harapan (PH) – tidak pernah serius isu sekolah vernakular yang jelas bertentangan dengan Perlembagaan.

Presiden Ikatan Muslimin Malaysia (ISMA), Ustaz Muhammad Fauzi Asmuni berkata, masalah integrasi kaum adalah masalah serius yang sepatutnya difikirkan oleh kerajaan.

Justeru, penambahan sekolah kebangsaan adalah lebih baik untuk negara sekiranya terdapat keperluan membina sekolah baharu.

“Bahkan kewujudan SJKC sedia ada juga perlu diberi tempoh masa untuk bertukar status kepada sekolah satu aliran.

“Ini kerana, ketegasan di dalam menyatukan aliran pendidikan adalah di antara kunci ke arah integrasi kaum untuk jangka panjang,” katanya ketika dihubungi Ismaweb.net hari ini.

Beliau berkata demikian mengulas isu pembinaan SJKC Too Joon Hing di Bandar Kinrara, sehingga mendapat tentangan kebanyak penduduk di kawasan – yang dipercayai majoriti Melayu itu.

Sehingga kini, isu pembinaan SJKC baharu di Bandar Kinrara masih belum mendapat respon daripada Menteri Pendidikan, Datuk Dr Mohd Radzi Md Jidin, meskipun timbalannya, Datuk Dr Mah Hang Soon sudah mengeluarkan kenyataan.

Hang Soon sebelum ini membidas pihak yang mempertikaikan pembinaan SJKC baharu itu, dengan menegaskan supaya isu berkenaan tidak dipolitikkan.

Hang Soon mendakwa, SJKC Too Joon Hing adalah antara 10 SJKC yang diluluskan oleh kerajaan ketika pemerintahan BN 2017 atas permohonan MCA.

Dakwanya, lokasi asal pembinaan ini ketika diluluskan ialah Taman Putra Prima Puchong, tetapi telah ditukar ke Bandar Kinrara Seksyen 5 ketika pemerintahan Pakatan Harapan (PH).

“Oleh kerana prosedur pertukaran ini telah selesai, KPM telah mengeluarkan permit kelulusannya dan diserahkan kepada jawatankuasa pembinaan sekolah ini pada bulan Mei tahun lepas,” katanya.


Lelaki Pakistan didenda RM6,000 ingkar arahan kuarantin

BANGI, 18 Safar 1442H, Selasa – Seorang lelaki warganegara Pakistan dikenakan denda RM6,000 kerana ingkar arahan kuarantin selama 14 hari di rumah seperti yang ditetapkan.

Pengusaha kedai runcit berusia 33 tahun itu didakwa di Mahkamah Majistret Pasir Puteh pada 4 Oktober lalu.

Jabatan Kesihatan Negeri Kelantan dalam satu kenyataan memaklumkan tindakan lelaki terbabit melanggar arahan proses kuarantin adalah menyalahi undang-undang.

“Mana-mana individu yang diperintahkan untuk menjalani kuarantin di rumah selepas menjalani saringan COVID-19, perlu patuh sepenuhnya kepada arahan ini bagi mengawal perebakan jangkitan virus kepada orang lain.

“Kegagalan mematuhi arahan yang diperintahkan boleh membawa kepada denda dan hukuman penjara sepertimana ditetapkan,” katanya.

Justeru, jabatan itu meminta orang ramai memberikan kerjasama sepenuhnya kepada usaha kerajaan dalam membendung penularan wabak COVID-19.

“Sentiasa mengamalkan pemakaian pelitup muka, penjarakan fizikal satu meter, kerap mencuci tangan dengan air serta sabun dan patuhi kuarantin yang ditetapkan jika diarahkan berbuat demikian,” katanya.

Setakat semalam, negara merekodkan 432 kes baharu – kes harian paling tinggi – dengan 429 kes adalah jangkitan tempatan sementara tiga lagi kes import.

Daripada jumlah itu, Kedah mencatatkan kes tertinggi dengan 241, diikuti Sabah (130 kes), Selangor (34 kes), Terengganu dan Kuala Lumpur (lima kes), sementara beberapa negeri lain antara empat hingga satu kes.


Kerajaan teliti wujudkan ‘duta endemik’

PONTIAN, 25 Rejab 1443H, Ahad – Kerajaan sedang meneliti untuk mewujudkan pasukan ‘duta endemik’ COVID-19 iaitu kelompok sukarelawan yang dianggotai oleh pelbagai pihak termasuk ahli-ahli Komuniti Keluarga Malaysia di seluruh negara.

Menteri Komunikasi dan Multimedia Tan Sri Annuar Musa berkata perkara itu bagi memastikan prosedur operasi standard (SOP) pencegahan COVID-19 dalam kalangan masyarakat dipatuhi bersesuaian dengan suasana fasa endemik nanti.

Beliau berkata ini kerana pelaksanaan penguatkuasa Kementerian Kesihatan (KKM) dan undang-undang sahaja tidak memadai bagi memastikan keselamatan serta kesihatan rakyat terjamin apabila negara beralih ke fasa tersebut.

“Fasa endemik bermakna virus (COVID-19) masih ada dalam kalangan kita tetapi kehidupan perlu kembali normal tetapi memerlukan penguatkuasaan atau kawalan kendiri yang sesuai dengan suasana hidup dengan COVID-19.

“Untuk itu, yang sangat diperlukan adalah penguatkuasaan kendiri oleh individu keluarga masyarakat dan ia sukar untuk dilaksanakan kalau tiada kalangan komuniti sendiri untuk mengingatkan (SOP),” katanya.

Beliau berkata demikian kepada pemberita selepas Majlis Penyampaian Watikah Komuniti Keluarga Peringkat Negeri Johor (Zon Barat) di Tanjung Piai, dekat sini hari ini. – Bernama


Boris Johnson letak jawatan PM Britain

LONDON, 7 Zulhijjah 1443H, Khamis – Perdana Menteri Britain, Boris Johnson meletak jawatan pada Khamis selepas kehilangan sokongan Menteri Kabinet dan Ahli Parlimen.

Johnson bagaimanapun berkata, beliau akan terus menjadi Perdana Menteri sehingga penggantinya dilantik.

“Hari ini saya telah melantik Kabinet untuk berkhidmat, sehingga seorang pemimpin baharu dipilih.

“Saya tahu bahawa akan ada ramai orang yang lega dan mungkin agak kecewa.

“Saya mahu anda tahu betapa sedihnya saya kerana melepaskan pekerjaan terbaik di dunia, tetapi inilah masanya,” katanya di luar pejabat beliau di Downing Street.

Johnson terpaksa berundur selepas menterinya dan Ahli Parlimen Konservatif menarik balik sokongan mereka terhadapnya.

Krisis baru-baru ini tercetus selepas Ahli Parlimen Chris Pincher – yang memegang peranan kerajaan yang terlibat dalam penjagaan pastoral – terpaksa berhenti kerana tuduhan beliau meraba-raba lelaki dalam kelab persendirian. – Agensi


Sudan potong perbelanjaan kerajaan, tingkat bajet sosial

KHARTOUM, 16 Zulkaedah 1442H, Ahad – Sudan akan memotong perbelanjaan kerajaan dan meningkatkan perbelanjaan sosial, kata Kabinet, semalam.

Awal bulan ini, Sudan menghapuskan subsidi petrol dan diesel sepenuhnya, dan pada bulan Februari ia menurunkan nilai mata wangnya dan memulakan dasar pengapungan fleksibel terurus.

Negara itu juga akan mengurangkan kos perjalanan luar rasmi sebanyak 50 peratus, mengurangi kuota bahan bakar untuk kenderaan kerajaan sebanyak 20 peratus, menjual semua lebihan kenderaan pemerintah dan memotong bajet kedutaan sebanyak 25 peratus.

Kerajaan juga akan memperluas pendaftaran projek sokongan keluarga yang dinamakan Thamarat atau Fruits untuk tiga juta keluarga atau sekitar 15 juta orang dalam masa dua bulan, tambahnya.

Melalui program yang dibiayai oleh Bank Dunia dan penderma lain, Sudan membayar elaun tunai bulanan kepada keluarga-keluarga ini untuk meringankan masalah ekonomi.

Langkah-langkah baharu termasuk meningkatkan bajet program lain yang bertujuan untuk menyediakan komoditi makanan murah dari dua bilion pound Sudan (AS$4.51 juta) menjadi 10 bilion pound (AS$22.54 juta).

Selain itu, kerajaan akan membayar geran bulanan sebanyak 10 bilion pound kepada semua pekerja kerajaan negeri, tidak dikenakan cukai, mulai 1 Julai.

Sebahagian besar geran tersebut akan diperuntukkan kepada pekerja kelas paling rendah.

Ia juga berjanji untuk mengkaji struktur gaji dan menerapkan pendekatan baharu mulai dari tahun fiskal 2022.

Sudan sedang bangkit dari sekatan ekonomi dan pengasingan selama beberapa dekad di bawah pemerintahan bekas Presiden Omar al-Bashir yang digulingkan.

Ia menanggung tunggakkan hutang yang besar, tetapi telah membuat kemajuan pesat sehingga skim Tabung Kewangan Antarabangsa (IMF) dan Negara-negara Miskin Terhutang Bank Dunia (HIPC) melaksanakan pengampunan hutang, yang akan membuka semula akses kepada pembiayaan antarabangsa yang sangat diperlukan.

IMF pada hari Selasa mengatakan bahawa ia telah memperoleh janji pembiayaan yang cukup untuk membolehkannya memberikan pelepasan hutang yang komprehensif kepada Sudan, menyelesaikan rintangan terakhir untuk pelepasan hutang luar negeri yang lebih rendah sekurang-kurangnya AS$50 bilion. – Agensi


Ini Tanah Melayu, memang wajar didokumentasi dalam buku teks Sejarah

BANGI, 14 Ramadan 1442H, Isnin – Sesiapa pun tidak wajar mempertikaikan kandungan buku teks mata pelajaran Sejarah di sekolah menengah yang mengutamakan pengenalan peradaban Melayu dan Islam di negara ini.

Ini kerana, tanah semenanjung adalah ‘Tanah Melayu’ yang disebut juga ‘Land of the Malay’.

“Maka, sudah tentu Melayu memiliki sejarah yang sarat dengan kehebatan bangsa dan kegemilangan Islam yang menjadi tunjangnya.

“Manakan tidak, bangsa Melayu telah mencipta sejarah hebat sejak kurun ke-12 lagi.

“Justeru, khazanah bangsa ini mesti didokumentasikan dan diajar kepada anak bangsa Melayu yang menjadi pewaris takhta tanah air ini,” tegas Ketua Wanita BERJASA, Ustazah Siti Umi Kalsom Hussin.

Beliau menegaskan, etnik lain yang datang bertandang ke Tanah Melayu ini sebagai pekerja lombong bijih dan pekerja ladang tidaklah disebutkan secara terperinci dalam buku sejarah.

“Kerana mereka adalah watak sampingan. Bukan watak utama dalam sejarah Tanah Melayu ini,” katanya ketika dihubungi Ismaweb.net hari ini.

Bahkan, beliau berkata, cendekiawan sejarah negara ini sangat berjiwa perpaduan apabila meletakkan sejarah etnik bangsa lain sekitar kurun ke-19 dan 20.

“Maka tidak cukupkah itu? Kita dah bagi betis, jangan pula minta peha dan kepala,” katanya.

Sebelum ini, seorang sejarawan menggesa KPM mengambil tindakan selepas mendapati buku teks Sejarah sekolah menengah edisi terbaharu berat sebelah dan tidak tepat.

Ranjit Singh Malhi berkata, buku teks itu, untuk Tingkatan 1 hingga Tingkatan 5, menumpukan Islam serta orang Melayu.

Katanya, mereka tidak menyatakan kemunculan dan perkembangan masyarakat majmuk Malaysia secara seimbang, adil serta memadai.

Sementara itu, pertubuhan radikal Cina, Dong Jiao Zong pula menggesa KPM menyemak semula kandungan buku teks Sejarah.

Dong Jiao Zong dipetik sebagai berkata, realitinya, sudah sekian lama buku teks Sejarah KPM sekolah rendah dan sekolah menengah bersifat eksklusif, kandungan fakta sejarahnya tidak seimbang dan tafsirannya tidak tepat, selain tidak memberi gambaran penuh seperti situasi negara yang terdiri dari masyarakat pelbagai kaum dan agama.

Dakwanya, ini menyebabkan buku teks Sejarah tidak memberi gambaran sebenar sejarah rakyat di negara ini, pelajar tidak dapat benar-benar memahami sejarah negara, hatta ada yang mengelirukan, menyebabkan pelajar dari kaum lain dan pelajar dari etnik Sabah dan Sarawak berasa tersisih dan terpinggir.